Denda RM10,000 terhadap masjid di Pahang diharap jadi iktibar

Kompaun RM10,000 yang dikenakan ke atas sebuah masjid di Pekan, Pahang semalam diharap menjadi pengajaran kepada pengurusan masjid lain supaya mematuhi prosedur operasi standard (SOP) yang ditetapkan.Pengarah Kesihatan Pahang Dr Bahari Che Awang Ngah berkata pegawai Pejabat Kesihatan Daerah Pekan mengeluarkan kompaun itu selepas mendapati pengurusan masjid tidak mendaftarkan nama jemaah seperti disyaratkan.“Kompaun dikeluarkan agar masjid lain mengambil iktibar. Bayaran telah dibuat oleh pihak masjid dengan 50 peratus diskaun,” katanya ringkas kepada media menerusi pesanan aplikasi WhatsApp hari ini.Hari ini tular di media sosial pengerusi jawatankuasa Masjid Sri Maulana di Pekan dikompaun RM10,000 kerana didakwa tidak menyediakan Kod QR MySejahtera dan buku pendaftaran pelanggan semasa pemeriksaan dijalankan 11 pagi semalam, yang perlu dijelaskan dalam tempoh 14 hari dari tarikh kompaun dikeluarkan.


Kes harian lepasi 26,700 jangkitan, 39 kematian direkodkan

26,701 kes baru Covid-19 direkodkan hari ini menjadikan jumlah keseluruhan sebanyak 3,138,215 kes.Ketika ini, 217,782 kes aktif turut direkodkan, dengan 204,876 atay 94.1% daripadanya sedang menjalani kuarantin kendiri.Dalam pada itu, 5,571 (2.6%) berada di pusat kuarantin sementara 7,119 (3.3%) dimasukkan ke hospital.39 korban akibat wabak itu turut dilaporkan, termasuk 17 kes kematian sebelum tiba ke hospital.Ketika ini, kes keseluruhan kematian adalah sebanyak 32,239 orang.Ketua Pengarah Kesihatan Noor Hisham Abdullah berkata kadar kebolehjangkitan pada 17 Februari adalah 1.27.


Lebih 2,200 tetamu hadiri pertabalan Raja Charles di Westminster Abbey

Lebih 2,200 tetamu akan menghadiri pertabalan Raja Charles, menurut Istana Buckingham pada Isnin, termasuk wakil antarabangsa dari 203 negara serta pekerja amal dan komuniti.
Jemaah di Westminster Abbey di London pada Sabtu, 6 Mei, juga akan terdiri daripada pemenang Hadiah Nobel, wakil agama, dan ketua negara dan menteri luar, kata istana dalam satu kenyataan.
Sebagai tambahan kepada tetamu tersebut, 400 orang dari golongan belia yang mewakili pertubuhan amal akan dapat menyaksikan upacara pertabalan dan perarakan dari dalam Gereja St Margaret, bersebelahan Biara, kata kenyataan itu.
Istana itu terus-menerus mengeluarkan butiran pertabalan Charles, yang dijangka lebih kecil berbanding ibunya, Ratu Elizabeth pada tahun 1953 tetapi masih dipenuhi dengan kemegahan dan peraduan, mencerminkan tradisi sejak 1,000 tahun lalu.
Lebih 8,200 tetamu menghadiri upacara pertabalan Ratu Elizabeth, yang turut berlangsung di Westminster Abbey, menurut laman web keluarga diraja itu.
Elizabeth meninggal dunia September lalu pada usia 96 tahun.


Tarikh lihat anak bulan Ramadan 12 April depan

Tarikh melihat anak bulan Ramadan bagi menentukan permulaan puasa umat Islam seluruh Malaysia adalah pada Isnin, 12 April ini bersamaan 29 Syaaban 1442 Hijrah.Pejabat Penyimpan Mohor Besar Raja-Raja dalam kenyataan hari ini menyatakan tempat melihat anak bulan Ramadan dilakukan di 29 lokasi seluruh negara.Tempat tersebut ialah Pontian Kecil di Johor; Kompleks Falak Al-Khawarizmi, Kampung Balik Batu, Tanjung Bidara (Melaka); Kompleks Baitul Hilal Telok Kemang, Port Dickson (Negeri Sembilan); Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.Selain itu, Pantai Pasir Panjang, Mukim Pengkalan Baru, Daerah Manjong (Perak); Pusat Falak Sheikh Tahir, Pantai Aceh (Pulau Pinang); manakala di Kedah di Kampung Pulau Sayak di Kuala Muda, Pemandangan Indah di Pulau Langkawi serta Menara Alor Setar.Bagi Terengganu pula ialah di Bukit Besar (Kuala Terengganu), Bukit Geliga (Kemaman), Pulau Perhentian (Besut) dan Balai Cerap Kusza, Mukim Merang (Setiu), manakala di Kelantan melibatkan Bukit Peraksi (Pasir Puteh), Bukit Kampung Tembeling, Mukim Manjur, Daerah Olak Jeram (Kuala Krai) dan Menara Bangunan SEDC, Jalan Tengku Putra Semerak di Kota Bharu.Tiga tempat di Sarawak ialah Esplanade Luak (Miri), Teluk Bandung (Kuching) dan Tanjung Batu (Bintulu); satu lokasi di Sabah iaitu Balai Cerap Al-Biruni, Tanjung Dumpil, Putatan; serta tiga di Pahang merangkumi Bukit Tanjung Batu (Nenasi), Gunung Berincang (Cameron Highlands) dan Bukit Pelindung, Kuantan.Di Wilayah Persekutuan ialah tingkat 13 di Menara Universiti Malaysia Sabah, Kampus Antarabangsa Labuan; Menara Kuala Lumpur serta Pusat Konvensyen Antarabangsa Putrajaya, manakala bagi Perlis pula ialah di Menara Pandang Masjid Al-Hussain, Kuala Perlis.Menurut kenyataan itu, Majlis Raja-Raja telah mempersetujui bahawa cara menetapkan tarikh permulaan puasa adalah berdasarkan Rukyah dan Hisab.“Penyimpan Mohor Besar Raja-Raja akan mengisytiharkan pada malam itu juga tarikh permulaan puasa yang ditetapkan melalui radio dan televisyen,” menurut kenyataan itu.


Kaji selidik dapati kurang 60% pemandu Malaysia rasa selamat di jalan raya

Kurang daripada 60% pengguna jalan raya merasa selamat ketika memandu di Malaysia, dengan peratusan yang sama bersetuju negara menunjukkan kemajuan dalam mengawal kadar kemalangan, menurut dapatan kaji selidik Pusat Kaji Selidik UCSI.Kaji selidik melibatkan 937 responden warga Malaysia itu juga turut mendapati 58% responden merasa selamat di jalan raya sementara baki 42% tidak merasa selamat.Dari jumlah responden yang merasa selamat, 61.1% berkata mereka yakin pengguna jalan raya secara umumnya mematuhi undang-undang dan peraturan lalu lintas.Sementara 53.7% yakin dengan kemahiran dan ilmu pemanduan sementara 47.3% berkata mereka sihat dari segi fizikal untuk memandu.Sebanyak 43.1% lagi yakin pengguna lain “memandu dengan baik”, dan 42.6% mengatakan secara umumnya pengguna lain “beretika” di jalan raya.Sementara itu, daripada 42% responden yang tidak merasa selamat di jalan raya, 67.4% daripada mereka kurang yakin pengguna lain mematuhi undang-undang trafik, sementara 49.5% berkata mereka kurang yang pengguna lain memandu dengan baik.Sementara 47.9% responden pula mengatakan terlalu banyak jenis kenderaan di atas jalan raya, manakala 45.4% kurang yakin peraturan dapat mengawal tingkah laku pemandu.Sebanyak 44.9% daripada responden pula berpendapat jalan raya dalam negara tidak berada dalam keadaan yang baik.Daripada 57% responden yang bersetuju negara ada kemajuan dalam mengawal kadar kemalangan, 70.9% berkata Malaysia memiliki sistem yang berkesan dalam memastikan hanya pemandu yang matang dan memiliki ilmu sertakemahiran dibenarkan memandu di jalan raya.57.7% lagi berkata negara mempunyai undang-undang trafik yang kukuh dalam mengawal keselamatan kenderaan sebelum dibenarkan berada di jalan raya, manakala 47.3% lagi berkata penguat kuasa bertindak tepat pada masanya terhadap pesalah, sementara 46.6% berkata papan tanda mencukupi dan tepat bagi mengelakkan kekeliruan sewaktu pemanduan.Sebanyak 46.4% berkata negara memiliki sistem yang berkesan dalam mengenal pasti pesalah jalan raya.Daripada 43% responden yang tidak bersetuju negara ada kemajuan dalam mengawal kadar kemalangan jalan raya, 64.8% berkata Malaysia tidak memiliki sistem yang berkesan dalam memastikan hanya pemandu yang matang dan berkemahiran berada di atas jalan raya, sementara 60.8% berkata negara tidak mempunyai undang-undang trafik yang kukuh dalam mengawal keselamatan kenderaan sebelum dibenarkan berada di jalan raya.52.8% daripada responden pula berkata pengguna jalan raya lain memandu dengan teruk, sementara 49.5% berkata penguat kuasa tidak bertindak tepat pada masanya terhadap pesalah.49.4% responden pula berpandangan kebanyakan jalan raya dalam negara berada dalam keadaan yang teruk.


Perwakilan Umno berdiri sokong pembebasan Najib ketika ucapan Zahid serang PN, puji Anwar

Presiden Umno Ahmad Zahid Hamidi menghabiskan sebahagian besar ucapan dasarnya kepada perwakilan yang menghadiri Perhimpunan Agung hari ini, menyerang PAS dan Bersatu dan menyifatkan dua parti itu sebagai pengkhianat kepada orang Melayu dan umat Islam.
Dalam ucapan dasar itu, Zahid turut memuji Perdana Menteri Anwar Ibrahim dan contoh institusi yang menunjukkan komitmen Umno untuk mengangkat martabat Islam.
Akan tetapi, ucapan beliau mengenai bekas presiden Najib Razak yang dipenjarakan mendapat tepukan gemuruh dan sorakan daripada penonton yang suram menghadiri perhimpunan agung Umno di Pusat Dagangan Dunia.
Ketika Zahid mendedikasikan ucapannya kepada Najib, ia disambut tepukan gemuruh daripada perwakilan, yang turut mengangkat poster tertera wajah bekas perdana menteri bagi mendesak pembebasannya.
"Pendirian Umno tidak berubah untuk membela keadilan untuk Najib,” katanya sambil menenangkan isteri Najib, Rosmah Mansor supaya bersabar.
"Allah bersama orang yang sabar. Mudah-mudahan Allah akan melunaskan segala doa kita semua."

Perdana Menteri Anwar Ibrahim (tengah) mengibarkan bendera Umno bersama Presiden Umno Ahmad Zahid Hamidi pada Perhimpunan Agung Umno di Kuala Lumpur. Foto: Bernama

Sebahagian besar ucapan dasar Zahid didedikasikan untuk memuji Anwar serta menekankan komitmen Umno untuk membantu orang Melayu.
“Di Dewan Merdeka inilah, lahirnya cetusan idea untuk menubuhkan Universiti Islam Antarabangsa. Insan yang berbaju lain sedikit daripada kita yang ketika itu menjadi presiden UIA yang pertama,” kata Zahid, merujuk kepada Anwar yang merupakan antara pemimpin tertinggi Pakatan Harapan (PH) yang hadir pada Perhimpunan Agung Umno di Pusat Dagangan Dunia.
Zahid turut berterima kasih kepada Anwar kerana bersetuju melantik ahli Umno mengetuai agensi kritikal berkaitan pembangunan ekonomi Melayu.
“PM, terima kasih banyak-banyak di atas kepercayaan kepada orang-orang Umno,” katanya sambil menyampaikan senarai agensi kerajaan yang dipertanggungjawabkan untuk memperkasakan orang Melayu dan kawasan luar bandar.
“Kepada penunggang isu kaum dan agama, kita tanyakan, di mana Islam dan Melayu yang mereka kata dipinggirkan oleh kerajaan Madani ini?”

Antara pemimpin Pakatan Harapan yang hadir pada Perhimpunan Agung Umno di Pusat Dagangan Dunia (WTC) Kuala Lumpur, hari ini.

Zahid membidas pengkritik yang mempersoalkan tindakan kepimpinan Umno ketika ini yang menjemput bekas musuh politiknya.
“Soal gambar (pemimpin Umno) dalam persiapan dewan mengikut kesesuaian majlis, pun mereka nak ambil port. Itulah bezanya mereka yang mempunyai small minds (fikiran sempit), berbanding kita,” katanya dalam nada menjengkelkan terhadap bekas naib presiden Umno, Hishammuddin Hussein yang baru-baru ini mempersoalkan potret pengasas Umno dan presiden terdahulu yang dikeluarkan sewaktu majlis yang dihadiri pemimpin PH.
Mengakui kehilangan sokongan pengundi muda, Zahid menggesa mereka untuk menyokong parti dalam kerajaan Persekutuan semasa pada Pilihan Raya Negeri akan datang.
"Oleh yang demikian, sudah sampai masanya, anak-anak Kelantan, Kedah dan Terengganu di perantauan, fikirkanlah nasib ibu ayah yang tinggal di negeri-negeri berkenaan.
“Janganlah dek kerana satu undi yang kita berikan, kita akan terus membiarkan ibu ayah kita, berhadapan dengan kesulitan hidup.
“Inilah masanya untuk bersama Kerajaan Perpaduan," kata Zahid, sambil menyatakan keyakinan untuk merampas kembali tiga negeri itu daripada PN.


Penganalisis jangka pemilihan Umno akan datang ‘meriah’ dengan pertandingan

Pemilihan Umno yang seterusnya dijangka meriah apabila ramai dalam kalangan pemimpin “heavyweight” dijangka bertanding merebut jawatan presiden dan timbalan presiden, kata penganalisis.Mereka tidak menolak kemungkinan bahawa Naib Presiden Umno Ismail Sabri Yaakob akan mencalonkan dirinya bagi jawatan presiden memandangkan popularitinya dilihat melonjak dalam kalangan akar umbi selepas menjadi perdana menteri.Penganalisis politik dari USM, Ahmad Atory Hussain bagaimanapun berkata jawatan sebagai perdana menteri bukanlah penentu untuk Ismail dipilih sebagai presiden Umno memandangkan terdapat beberapa pencabar yang dijangka memberi persaingan sengit.Menurut Atory, antara nama lain yang dijangka akan tampil merebut jawatan presiden termasuklah Khairy Jamaluddin dan Mohamad Hasan yang merupakan timbalan presiden Umno.“Sudah tentu naib presiden dan ahli majlis tertinggi atau ‘orang lama’ mempunyai impian jadi presiden,” katanya kepada MalaysiaNow dan menambah empat individu tersebut mempunyai kelebihan masing-masing untuk meraih sokongan akar umbi.“Ismail Sabri adalah perdana menteri, manakala Tok Mat (Mohamad) merupakan timbalan presiden parti.“Hishamuddin pula terkenal dalam kalangan pemimpin luar negara dan Khairy mempunyai sokongan kukuh dari golongan muda.”Beliau berkata tidak mungkin bekas Najib Razak akan kembali menjadi presiden Umno atau perdana menteri dalam jangkamasa terdekat.“Bagaimanapun, susah untuk ramal mengenai Ahmad Zahid Hamidi memandangkan pendakwaan kes di mahkamah masih berjalan,” tambah beliau.Pada Rabu, Mahkamah Rayuan sebulat suara mengekalkan sabitan salah atas tujuh pertuduhan membabitkan penyelewengan dana RM42 juta milik SRC International selepas menolak rayuan bekas perdana menteri itu.Namun begitu, Zahid yang juga presiden Umno pula berdepan 47 pertuduhan iaitu 12 bagi pecah amanah jenayah, lapan bagi rasuah dan 27 abgi pengubahan wang haram membabitkan puluhan juta ringgit milik wang Yayasan Akalbudi.Sementara penganalisis politik dari UiTM, Ismail Sualman, berkata belum tiba masa untuk singkirkan nama Zahid memandangkan mahkamah belum sabitkan kesalahan terhadap beliau.Katanya, Zahid masih mempunyai “aura” dalam Umno, namun dia dilihat kurang popular berbanding pemimpin lain kerana tidak memegang jawatan Kabinet.“Selagi tidak bersalah dia masih presiden. Itu adalah hakikat dan ahli termasuk pemimpin Umno juga masih hormat Zahid sebagai presiden,” katanya kepada MalaysiaNow.“Melihat kepada prestasi Umno di bawah pimpinan beliau, Umno raih kemenangan pada Pilihan Raya Kecil (PRK) Semenyih, Rantau serta Pilihan Raya Negeri (PRN) Sabah dan Melaka, justeru prestasinya masih dilihat baik.”Beliau berkata adalah lebih baik supaya Umno supaya tidak mengamalkan tradisi lama dan membuka peluang kepada calon lain bertanding jawatan presiden dan timbalan presiden.Sebelum Pilihan Raya Umum ke-14, Umno kebiasaannya tidak mempertandingkan jawatan presiden dan timbalan presiden selepas perpecahan besar yang berlaku pada penghujung 1980-an apabila Dr Mahathir Mohamad dicabar oleh Tengku Razaleigh Hamzah.Pada pemilihan Umno 2018, Zahid dipilih sebagai presiden selepas menewaskan empat pesaing termasuk dua nama besar iaitu Khairy serta veteran Umno, Razaleigh.“Zaman ‘cai’ sudah berakhir. Dulu ahli perlu ikut giliran, sekarang semua orang boleh bertanding,” katanya.“Justeru, bertanding jawatan dalam parti adalah hak semua, dan ini akan pastikan individu yang bakal terajui parti itu sememangnya terbukit mendapat sokongan akar umbi.”Ditanya mengenai calon potensi sebagai presiden Umno, beliau bersetuju dengan pandangan Atory bahawa Khairy, Mohamad, Hishamuddin dan Ismail sesuai untuk bertanding bagi jawatan tersebut.“Empat nama ini tiada istilah langkah bendul.“Mereka merupakan nama besar dalam Umno dan mempunyai sokongan yang kuat,” tambahnya.


Menteri agama akan ke Arab Saudi untuk perincian SOP ibadah haji

Menteri di Jabatan Perdana Menteri (Hal Ehwal Agama) Zulkifli Mohamad Al-Bakri akan ke Arab Saudi dalam tempoh terdekat bagi mendapatkan perincian berhubung prosedur operasi standard (SOP) ibadah haji musim ini.Katanya kerajaan dijangka membuat ketetapan berhubung penghantaran jemaah haji negara ke tanah suci selepas perincian SOP tersebut diselesaikan.“Kita nak tengok (apa lagi) SOP (Arab Saudi),” katanya kepada pemberita selepas melancarkan Dana Wajar Yayasan Islam Negeri Kedah, di Alor Setar hari ini.Tahun lepas, kerajaan Arab Saudi mengumumkan pelbagai syarat ketat untuk menunaikan haji, termasuk bilangan jemaah tidak melebihi 10,000 orang, selain semua jemaah perlu disaring sebelum tiba di Mekah dan Madinah.Pada tahun ini pula, Menteri Kesihatan Arab Saudi Dr Tawfiq al-Rabiah dilaporkan berkata antara syarat utama kemasukan jemaah haji pada Julai nanti ialah wajib mendapatkan suntikan vaksin Covid-19.Mengulas pengambilan vaksin Covid-19 oleh bakal jemaah, Zulkifli berkata pihaknya akan bekerjasama dengan kementerian sains, teknologi dan inovasi serta kementerian kesihatan bagi tujuan itu.


Sorry.


Kerajaan komited laksana langkah tepat tangani kesan Covid-19, kata Muhyiddin

Kerajaan Perikatan Nasional (PN) akan terus menerapkan langkah-langkah yang tepat bagi mencapai keseimbangan di antara melindungi nyawa dan mata pencarian rakyat yang terjejas oleh pandemik Covid-19, kata Perdana Menteri Muhyiddin Yassin.Beliau berkata Malaysia tidak terkecuali daripada menerima kesan pandemik Covid-19 yang menjejaskan keselamatan dan kesejahteraan rakyat serta ekonomi negara.“Aktiviti ekonomi yang hampir terhenti telah mengakibatkan kesan yang amat serius, mengakibatkan ramai kehilangan pekerjaan akibat penutupan tempat kerja, peniaga tidak dapat meneruskan perniagaan dan bekalan barangan keperluan asas terjejas.“Di bawah pentadbiran kerajaan PN yang prihatin, yang mana saya selaku perdana menterinya, kita akan melakukan segala upaya untuk menghidupkan kembali ekonomi dan mengembalikan rakyat kita ke pasaran kerja,” katanya.Muhyiddin berkata demikian ketika menyampaikan amanat bersempena lawatannya ke kementerian perdagangan dalam negeri dan hal ehwal pengguna (KPDNHEP) dan pusat arahan penguatkuasaan (ECC) di Putrajaya, hari ini.Turut hadir Menteri Perdagangan Dalam Negeri dan Hal Ehwal Pengguna Alexander Nanta Linggi.Muhyiddin berkata pandemik Covid-19 juga memberi kesan yang besar terhadap kehidupan masyarakat sekarang termasuk cara bekerja, cara belajar dan cara menjalankan perniagaan.“Pandemik ini membuat kita menyedari bahawa untuk maju ke hadapan, kita harus melepaskan diri dari kehidupan yang biasa dengan memperkenalkan pelbagai langkah yang efektif bagi mengurangkan impak pandemik terhadap rakyat dan ekonomi negara kita.“Kini bukan lagi ‘business as usual’. Kini adalah masanya untuk percambahan idea baharu dan menjadi lebih berinovasi,” katanya.Muhyiddin berkata sejak awal lagi kerajaan mengambil pendekatan 6R iaitu Resolve; Resilient, Restart, Recover, Revitalise dan Reform dalam mengimbangi kelangsungan hidup rakyat dan pemulihan ekonomi negara.Pada ketika ini, katanya negara sedang dalam fasa ke-5 iaitu “Revitalise” atau memperkasa ekonomi negara.Perdana menteri berkata aspek penting dalam pemulihan ekonomi negara ialah tahap kejayaan pelaksanaan Program Imunisasi Covid-19 Kebangsaan yang kini memasuki fasa kedua.Beliau berkata segala perancangan program vaksinasi negara itu kini berjalan lancar untuk mencapai sasaran memastikan sekurang-kurangnya 80 peratus penduduk dewasa Malaysia atau bersamaan 26.5 juta individu, menerima vaksin secara percuma menjelang Februari 2022.“Langkah ini penting untuk membentuk perlindungan kelompok atau herd immunity. Justeru, dengan semakin ramai penduduk di Malaysia mendapat vaksin, saya yakin bahawa kita akhirnya akan dapat menangai wabak ini dengan berkesan,” katanya.Muhyiddin berkata pelbagai pakej rangsangan juga telah disediakan oleh kerajaan untuk memulihkan ekonomi, antaranya Program Strategik Memperkasa Rakyat dan Ekonomi (Pemerkasa) yang bernilai RM20 bilion.Inisiatif itu merupakan kesinambungan pelan pemulihan ekonomi yang diperkenalkan sebelum ini seperti Pakej Rangsangan Ekonomi Prihatin Rakyat (Prihatin), Pelan Jana Semula Ekonomi (Penjana), Prihatin PKS Tambahan, Kita Prihatin dan Pakej Bantuan Permai.Kerajaan juga memperuntukkan sebanyak RM322.5 bilion dalam Belanjawan 2021, iaitu yang terbesar dalam sejarah negara, katanya.“Hasilnya, negara kita berada di landasan yang tepat untuk merancakkan semula ekonomi negara dengan dipacu oleh sektor ekonomi dan aktiviti perniagaan yang hampir kesemuanya dibenarkan beroperasi,” katanya.Muhyiddin berkata antara kaedah untuk mempercepat pemulihan ekonomi ialah dengan menggunakan teknologi baru.“Pandemik ini menunjukkan pentingnya peningkatan dan pengukuhan teknologi dan infrastruktur digital kita untuk memudahkan pengurusan kerja.“Ia juga menimbulkan rasa ‘urgency’ atau pentingnya agenda kemasukan digital untuk membolehkan berjuta-juta orang melakukan pekerjaan, menjalankan perniagaan, belajar dan berhubung secara digital,” katanya.Melalui pelan MyDigital dan Rangka Tindakan Ekonomi Digital Malaysia, beliau berkata antara sasarannya ialah untuk memacu transformasi digital sektor awam dan ini termasuk usaha melahirkan 100 peratus penjawat awam yang celik digital dan 80 peratus perkhidmatan kerajaan secara dalam talian dari peringkat awal ke akhir menjelang 2025.Beliau berkata kerajaan memperuntukkan RM21 bilion untuk lima tahun akan datang bagi melaksanakan Pelan Jalinan Digital Negara (Jendela) yang akan menjadi platform bagi mencapai aspirasi tersebut dengan mempercepat penyambungan digital negara melalui penyebaran akses mudah alih, akses fiber dan tanpa wayar, serta membuka jalan ke arah spektrum 5G.Sementara itu, Muhyiddin berkata agenda pemulihan ekonomi negara akan diteruskan dan kerajaan menetapkan 10 asas penting bagi menentukan hala tuju negara pada masa hadapan.Asas tersebut merangkumi teras pemulihan ekonomi, merancakkan pertumbuhan ekonomi, pendidikan, reformasi sektor kesihatan, agenda bumiputera, jaminan makanan, integriti, keselamatan dan ketenteraman awam, perpaduan serta pendigitalan Malaysia.Bagi tujuan itu, katanya Wawasan Kemakmuran Bersama (WKB) 2030 diletakkan sebagai paksi dasar yang mempunyai matlamat untuk memastikan rakyat Malaysia menikmati taraf hidup yang lebih baik menjelang 2030.Menurut Muhyiddin, Bank Negara Malaysia baru-baru ini telah mengunjurkan ekonomi negara akan berkembang dalam lingkungan 6.0 hingga 7.5 peratus tahun ini.“Pemulihan aktiviti domestik yang stabil, ditambah dengan peningkatan permintaan luaran, menjadi faktor asas yang mendorong keyakinan tersebut,” katanya.


Badan kesihatan haiwan sokong vaksinasi selesema burung elak pandemik

Kerajaan patut mempertimbangkan langkah memvaksin unggas untuk mengekang selesema burung serta mengelakkan virus itu daripada bertukar menjadi pandemik baharu, kata ketua pengarah Pertubuhan Kesihatan Haiwan Sedunia (WOAH).
Ratusan juta burung dan mamalia yang dijangkit di seluruh dunia dilaporkan terbunuh akibat wabak itu.
Tahap penularan sebenar selesema burung yang mengakibatkan kemusnahan ekonomi dan peribadi telah menyebabkan telah menyebabkan kerajaan mempertimbangkan semula vaksinasi unggas.
Bagaimanapun, sesetengah negara seperti Amerika Syarikat (AS), tetap enggan melaksanakannya terutamanya kerana sekatan perdagangan yang akan dikenakan.
"Kita bebas daripada krisis Covid di mana setiap negara menyedari hipotesis pandemik adalah benar," kata Ketua Pengarah WOAH Monique Eloit kepada Reuters dalam satu temu bual.
"Memandangkan hampir setiap negara yang menjalankan perdagangan antarabangsa kini telah dijangkiti, mungkin sudah tiba masanya untuk membincangkan vaksinasi, selain pemusnahan sistematik yang kekal sebagai alat utama (untuk mengawal penyakit itu)," katanya.
WOAH yang berpangkalan di Paris mengadakan sesi umum lima hari mulai Ahad, dan akan menumpukan pada kawalan global terhadap selesema burung yang sangat patogenik, atau HPAI.
Tinjauan WOAH menunjukkan hanya 25% daripada negara anggotanya akan menerima import produk berasaskan ayam yang divaksin terhadap HPAI.
Semua 27 negara anggota Kesatuan Eropah bersetuju tahun lepas untuk melaksanakan strategi vaksin selesema burung.
Perancis, yang membelanjakan kira-kira AS$1.10 bilion (kira-kira RM5 bilion) pada 2021/22 untuk mengimbangi industri unggas bagi pemusnahan besar-besaran, ditetapkan menjadi negara EU pertama yang memulakan program vaksinasi, bermula dengan itik.
"Adalah menjadi tanggungjawab kami untuk menggunakan alat lain yang kini tersedia seperti vaksinasi. Dan ini, untuk kesihatan haiwan, untuk kesihatan awam tetapi juga untuk bertindak balas terhadap cabaran masyarakat," kata Menteri Pertanian Perancis Marc Fesneau pada pelancaran Sesi Umum WOAH.
Eloit berkata langkah EU ke arah vaksinasi boleh mendorong negara lain untuk mengikutinya.
"Jika blok seperti EU, yang merupakan pengeksport terbesar, mula bergerak ke arah itu, ia akan memberi impak yang besar," kata Eloit.
Jabatan Pertanian AS (USDA) memberitahu Reuters pada Jumaat bahawa "demi kepentingan untuk tidak meninggalkan sebarang usaha bagi memerangi HPAI, USDA terus menyelidik pilihan vaksin yang boleh melindungi ayam daripada ancaman berterusan ini".
Bagaimanapun, ia masih menganggap langkah biosekuriti sebagai alat paling berkesan untuk mengurangkan virus dalam kumpulan komersial, katanya dalam jawapan melalui e-mel.
Risiko kepada manusia daripada selesema burung kekal rendah tetapi negara mesti bersedia untuk sebarang perubahan dalam status quo, kata Pertubuhan Kesihatan Sedunia.
Eloit berkata vaksinasi sepatutnya memberi tumpuan kepada unggas bebas, terutamanya itik, kerana selesema burung disebarkan oleh burung liar yang berhijrah yang dijangkiti.
Katanya, pemvaksinan ayam pedaging, yang menyumbang kira-kira 60% daripada pengeluaran ayam global, tidak masuk akal.
Strain H5N1 yang telah berleluasa dalam wabak HPAI semasa telah dikesan dalam bilangan mamalia yang lebih besar dan membunuh ribuan haiwan termasuk singa laut, musang, memerang dan kucing.


Penyertaan Umno dalam kerajaan bukan 'kahwin paksa', kata ketua pemuda

Penyertaan Umno dalam pembentukan kerajaan campuran yang dibentuk selepas Pilihan Raya Umum ke-15 (PRU15) bukanlah ‘kahwin paksa’ sebagaimana dakwaan segelintir pihak, kata Ketua Pemudanya Dr Muhamad Akmal Saleh.
Beliau berkata walaupun ada antara parti yang membentuk kerajaan hari ini tidak pernah menjalin kerjasama, atau tidak punyai ‘chemistry’ sebelum ini, namun ia bukan alasan untuk tidak mewujudkan persamaan dan kesamarataan demi negara.
“Ada orang kata kita ini kahwin paksa, tetapi ibu ayah kita, atuk nenek kita dulu mereka kahwin pun tak kenal sesama sendiri, kalau duduk bercinta 10 tahun tapi tahun pertama kahwin lelaki curang buat apa.
“Kalau kita nak kekal dalam Kerajaan Perpaduan mesti mempunyai tiga perkara iaitu yang pertama kena saling menghormati satu sama lain, memahami antara satu sama lain dan mempercayai antara satu  sama lain,” katanya ketika berucap pada Konvensyen Pemuda Perpaduan 2023 di Pusat Dagangan Dunia Kuala Lumpur di Kuala Lumpur.
Beliau turut menyeru agar sayap-sayap parti yang menganggotai kerajaan campuran menolak segala perbezaan dan mencari titik persamaan agar kestabilan politik negara terus terjamin.
Dalam sesi yang sama,  Ketua Pemuda Harapan Dr Kelvin Yii Lee Wuen pula berkata setiap perbezaan seharusnya dilihat sebagai kekuatan dan bukannya sebagai halangan untuk membina perpaduan dalam masyarakat di negara ini.
"Bagi saya dalam setiap perjuangan, dalam setiap gerak kerja yang kita lakukan asasnya adalah perpaduan, tanpa perpaduan kita tidak ada kestabilan, tanpa kestabilan kita takkan ada perkembangan, tanpa perkembangan kita tiada transformasi dan tanpa transformasi kita tiada kesejahteraan.
"...saya berdiri di sini bersama pemimpin (parti politik yang lain) untuk membina semula negara tercinta ini atas dasar dan prinsip hormat dan ihsan terhadap semua kaum, agama dan bangsa dan semua latar belakang inilah asas pembentukan negara tercinta Malaysia," katanya.


Penjawat awam Sarawak bebas guna bahasa Inggeris dalam urusan rasmi, kata Abang Jo

Perkhidmatan awam Sarawak akan terus menggunakan bahasa Inggeris sebagai bahasa rasmi bersama-sama dengan bahasa kebangsaan, kata Premier Sarawak Abang Johari Openg malam tadi.Beliau berkata pendirian ini adalah mengikut Perlembagaan Sarawak yang mana kedua-dua bahasa boleh digunakan dalam urusan rasmi.“Saya harap jangan ini jadi polemik. Sarawak, mempunyai pendirian sendiri. Sila terus gunakan bahasa Inggeris. ‘Sik kenak penalty’ (tidak akan dihukum kerana menggunakan bahasa Inggeris) penjawat awam Sarawak, anda boleh menggunakan bahasa Inggeris. Penjawat awam persekutuan, saya tidak tahu kerana tuan kamu berbeza,” katanya.Berucap pada majlis jamuan malam meraikan ulang tahun ke-50 Yayasan Sarawak di sini, beliau berkata walaupun sesetengah pihak merujuk kepada kisah kejayaan Jepun disebabkan mereka bertutur dalam bahasa Jepun tetapi pelajar dari negara itu masih perlu belajar bahasa Inggeris apabila menuntut di Eropah atau Amerika Syarikat.“Sama ada anda suka atau tidak, untuk memperoleh teknologi dan pengetahuan terkini anda mesti menguasai bahasa Inggeris dengan baik untuk memahami apa yang berlaku di seluruh dunia,” katanya.Pada 24 Mei lalu, Ketua Setiausaha Negara (KSN) Mohd Zuki Ali berkata Jabatan Perkhidmatan Awam (JPA) dapat meneliti tindakan yang boleh diambil ke atas pihak mengambil mudah arahan berkaitan pemerkasaan penggunaan bahasa kebangsaan dalam perkhidmatan itu.


Ciumlah tangan Najib, pencuri Melayu-Islam, kata Dr Mahathir

Dr Mahathir Mohamad meneruskan serangannya terhadap Najib Razak, mengatakan ahli Parlimen Pekan yang disabitkan kesalahan jenayah rasuah dan pecah amanah dan juga penyokongnya sudah hilang rasa malu dan cuba mengalih perhatian dengan membuat tuduhan terhadap orang lain.Mahathir menyifatkan rasa tidak malu melakukan kesalahan adalah satu nilai hodoh dan ia ditunjukkan secara jelas oleh Najib dan penyokongnya melalui slogan “Malu apa bossku,” dan “(Najib) boss kita”.“Sesuatu yang sudah hilang di Malaysia ialah perasaan malu. Dengan itu diciumlah tangan Najib, pencuri Melayu Islam,” kata Mahathir dalam tulisan di blognya semalam.Katanya Najib akan mengelak isu salah guna kuasa yang ditujukan kepadanya dengan menuding jari kepada orang lain.“Apabila ditegur kerana menyalahguna kuasa dan mencuri duit kerajaan.“Beliau akan cuba alih perhatian dari kesalahannya dengan menuduh bahawa saya sebagai perdana menteri juga berbuat perkara yang sama,” katanya.Mahathir berkata Najib tidak dapat membuktikan beliau bersalah walaupun menubuhkan Suruhanjaya Siasatan Diraja (RCI) untuk menyiasat kehilangan RM30 bilion semasa pentadbirannya.“Bank Negara tidak dikehendaki lapor kepada saya mengenai akaun Bank Negara. Adalah mustahil bank melapor kehilangan 30 billion dan meminta saya rahsiakan kehilangan ini.“Akaun Bank Negara diaudit dan audit tentu dapat kesan yang bank sembunyi kehilangan ini jika benar dan akan lapor. Jika tidak pihak audit tentu bersalah jika tidak melapor kehilangan ini,” katanya.Menurut Mahathir sebaliknya Najib sudah terbukti memasukkan wang ke dalam akaun peribadinya.“(Sementara) tidak ada satu sen pun dari wang yang dikatakan disembunyikan masuk ke akaun (peribadi) saya,” kata Mahathir.Mahathir turut memberikan respons terhadap ucapan Najib pada Disember yang mengatakan Pakatan Harapan (PH) hanya menggunakan projek Forest City sebagai propaganda untuk menjatuhkan Barisan Nasional (BN) pada pilihan raya 2018.Menjawab dakwaan Najib itu, Mahathir berkata kerajaan PH tidak dapat membatalkan projek Forest City itu kerana ia akan menyebabkan berbilion ringgit perlu dibayar.“Yang mampu dibuat oleh kerajaan Pakatan Harapan (PH) ialah menasihat Country Garden supaya rumah kos rendah yang boleh dibeli oleh orang Melayu dan Cina Malaysia perlu disediakan. Country Garden akur,” katanya.“Zuraida Kamaruddin, sebagai menteri perumahan dan kerajaan tempatan mengadakan majlis perasmian Dasar Komuniti Negara pada 17 Februari 2019.“Saya dijemput untuk sampaikan sijil kepada antara lain Forest City kerana mengubah perancangan mengikut kehendak kerajaan Malaysia. Ia bukan pengiktirafan projek Forest City yang dilulus oleh kerajaan Najib Razak.”Najib disabitkan bersalah pada Julai 2020 dan pada asalnya dijatuhi hukuman 72 tahun penjara; yang terdiri dari hukuman 10 tahun penjara bagi setiap enam pertuduhan berkaitan pecah amanah (CBT) dan pengubahan wang haram dan 12 tahun lagi bagi kesalahan salah guna kuasa.Beliau turut dikenakan denda RM210 juta atau lima kali ganda jumlah wang yang terlibat.Bagaimanapun, hakim Mahkamah Tinggi Mohd Nazlan Mohd Ghazali yang menyampaikan keputusan tersebut menggunakan budi bicaranya memerintahkan supaya hukuman tersebut dijalankan secara serentak.Mahkamah Rayuan pada Disember mengekalkan keputusan bersalah terhadap Najib seperti yang diputuskan Mahkamah Tinggi.


Proklamasi darurat Sarawak perlu untuk elak penularan Covid-19, kata PMO

Proklamasi Darurat bagi seluruh Sarawak yang berkuat kuasa mulai 2 Ogos ini sehingga 2 Feb tahun depan perlu diisytiharkan untuk menangguhkan pilihan raya negeri (PRN) bagi mengelak penularan Covid-19 menjadi lebih serius.Pejabat Perdana Menteri (PMO) menerusi satu kenyataan memaklumkan dengan Proklamasi Darurat itu, PRN Sarawak tidak akan diadakan sepanjang tempoh darurat berkuat kuasa kecuali jika darurat ditamatkan lebih awal.Menurut kenyataan itu, jemaah menteri dalam mesyuarat pada 21 Julai lepas bersetuju untuk menasihati Yang di-Pertuan Agong Sultan Abdullah Sultan Ahmad Shah agar memperkenankan Proklamasi Darurat bagi seluruh Sarawak setelah darurat yang berkuat kuasa sekarang berakhir pada 1 Ogos ini.“Sehubungan itu, Yang di-Pertuan Agong setelah berunding dengan kerajaan Sarawak memperkenankan Proklamasi Darurat bagi seluruh negeri Sarawak yang akan mula berkuat kuasa pada 2 Ogos 2021 hingga 2 Feb 2022,” demikian menurut kenyataan itu hari ini.Dalam satu warta Kerajaan Persekutuan berkenaan proklamasi itu bertarikh 30 Julai, Sultan Abdullah berpuas hati darurat besar iaitu wabak Covid-19 yang sedang berlaku telah menyebabkan keselamatan, kehidupan ekonomi dan ketenteraman awam terancam.


Kes harian turun ke paras 2,700, 3 lagi terkorban

2,720 kes baru Covid-19 direkodkan semalam menjadikan jumlah keseluruhan sebanyak 4,651,651 kes.
Sebanyak 4,012 pesakit turut dilaporkan sembuh, menjadikan jumlah keseluruhan kes sembuh sebanyak 4,567,485.
Ketika ini, 48,252 kes aktif direkodkan, dengan 46,632 atau 96.6% daripadanya sedang menjalani kuarantin kendiri.
Dalam pada itu, 24 (0.0%) kes kini berada di pusat kuarantin sementara 1,542 (3.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 54 kes dan 32 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.3% dengan kes Covid-19 merangkumi 13.4%.
Tiga lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 35,914 orang.


Kanak-kanak tiga tahun meninggal dunia terperangkap dalam kereta

Seorang kanak-kanak lelaki berusia tiga tahun 11 bulan meninggal dunia selepas ditemui tertinggal di dalam kereta lebih empat jam di hadapan sebuah tadika di Taman Ria semalam.Ketua Polis Daerah Kuala Muda Adzli Abu Shah berkata mangsa ditemui dalam keadaan tidak sedarkan diri di dalam kereta jenis Proton Waja milik pengetua tadika terbabit pada 12.15 tengah hari.Beliau berkata sebelum itu, mangsa yang tinggal berhampiran tadika tersebut telah dijemput pengetua wanita terbabit kira-kira 7.45 pagi dan mangsa ketika itu dalam keadaan sihat duduk di tempat duduk belakang kereta.“Sebelum itu, pengetua terbabit juga mengambil seorang pelajar lain yang berumur 5 tahun dan diletakkan di tempat duduk penumpang hadapan dan sampai sahaja di hadapan tadika, seorang guru telah ambil pelajar yang berada di bahagian penumpang hadapan dan terus masuk ke dalam tadika.“Pengetua itu pula terus parkir kereta di tepi luar tadika dan mematikan enjin kereta. Ketika kejadian, mangsa masih berada di dalam kereta dengan keadaan pintu dan cermin tertutup serta tiada ruang pengudaraan,” katanya dalam kenyataan di sini hari ini.Adzli berkata mangsa berada dalam kereta itu mulai 8 pagi dan pada 12.15 tengah hari pengetua terbabit dimaklumkan oleh seorang guru bahawa mangsa tidak hadir ke tadika menyebabkan pengetua terbabit terus menuju ke keretanya dan mendapati mangsa dalam keadaan terbaring tidak sedarkan diri.“Pengetua itu telah menghubungi pihak ambulans dan buat bantuan penafasan (CPR) namun mangsa tidak sedarkan diri. Mangsa dibawa ke hospital dengan ambulans dan hasil pemeriksaan doktor di bahagian kecemasan mengesahkan mangsa sudah meninggal dunia semasa sampai di hospital,” katanya.Beliau berkata mayat mangsa kemudian dibawa ke Hospital Sultanah Bahiyah, Alor Setar untuk bedah siasat hari ini dan pengetua terbabit direman tiga hari bermula hari ini bagi membantu siasatan.Kes disiasat mengikut Seksyen 31(1) (a) Akta Kanak-Kanak 2001.


Bersatu, PAS ikrar hubungan erat, tolak protes Umno

Bersatu dan PAS hari ini memeterai kerjasama lebih erat dalam gabungan politik Perikatan Nasional (PN) selepas sebuah mesyuarat antara kedua-dua presiden parti itu semalam.Dalam satu kenyataan bersama sebuah Jawatankuasa Permesyuaratan di peringkat pusat bagi merangka strategi dan halatuju PN khususnya dalam menghadapi Pilihan Raya Umum ke-15 (PRU15).“Bersatu dan PAS selaku antara parti pengasas utama Perikatan Nasional, akan menubuhkan suatu Jawatankuasa Permesyuaratan di peringkat Pusat bagi merangka strategi dan halatuju Parti khusus bagi menghadapi PRU15, termasuk rundingan pengagihan kerusi,” kata kenyataan yang ditandatangan setiausaha agung kedua-dua parti, Hamzah Zainudin dan Takiyuddin Hassan.Keputusan terbaru itu dicapai dalam satu pertemuan semalam di antara Presiden Bersatu, Muhyiddin Yassin dan Presiden PAS, Abdul Hadi Awang bagi merangka halatuju kerjasama lebih mantap dalam PN.Menurut kenyataan itu lagi, segala keputusan yang dicapai akan dibawa ke Mesyuarat Majlis Tertinggi PN untuk dimuktamadkan secara kolektif di kalangan semua parti-parti komponen.“Bersatu dan PAS bertegas menolak sebarang bentuk ‘penjajaran baru’ untuk menubuhkan kerajaan pasca-PRU15, terutama yang melibatkan PH dan sekutunya.”Perhimpunan Agung Umno minggu lalu menyaksikan presidennya, Ahmad Zahid Hamidi meningkatkan serangan terhadap Muhyiddin dan Bersatu.Di akhir perhimpunan, perwakilan sebulat suara menyokong usul parti itu memutuskan hubungan dengan Bersatu dan PN.Zahid dan bekas perdana menteri Najib Razak muncul sebagai pengkritik lantang kerajaan PN walaupun ahli-ahli Umno turut dilantik dalam Kabinet kerajaan.


Draf RUU penyalahgunaan dadah, bahan dibawa ke Jemaah Menteri Julai ini, kata Saifuddin

Draf rang undang-undang bagi mewujudkan akta baharu berkaitan penyalahgunaan dadah dan bahan dibawa ke mesyuarat Jemaah Menteri pada Julai ini, kata Menteri Dalam Negeri Saifuddin Nasution Ismail.
Saifuddin berkata sekiranya draf berkenaan diluluskan, beliau berharap ia dapat dibentangkan di Parlimen pada tahun ini.
“Kami berharap ia dapat dilaksanakan mengikut jadual agar bacaan kali pertama itu dapat dibuat di Parlimen pada tahun ini,” katanya kepada pemberita selepas menghadiri Majlis Penerapan Nilai-Nilai Murni dan sambutan Hari Raya Aidilfitri KDN Madani di Taman Ekspo Pertanian Malaysia Serdang (MAEPS), di Serdang hari ini.
Pada Mac lepas, media melaporkan kerajaan dalam usaha menggubal akta baharu, Akta Penyalahgunaan Dadah dan Bahan (Rawatan dan Pemulihan) bagi mengurangkan bilangan penagih di penjara dengan menempatkan mereka di institusi atau rawatan pemulihan komuniti.
Mengulas mengenai isu permohonan taraf kewarganegaraan, Saifuddin Nasution berkata Kementerian Dalam Negeri (KDN) telah menerima hampir 8,000 permohonan kewarganegaraan bagi tempoh minggu pertama bulai Mei ini.
“Satu daripada tumpuan saya adalah kepada permohonan di bawah kewarganegaraan anak angkat yang tidak memiliki dokumen pengenalan diri,” katanya.
Beliau berkata golongan berkenaan mempunyai masalah yang berlarutan sehingga sukar untuk mendapatkan rawatan perubatan dan kemudahan di sekolah.
“Golongan berkenaan akan dilayan seperti orang asing kerana tidak memiliki dokumen pengenalan diri maka itu adalah antara fokus saya,” katanya.
Pada Februari lepas, KDN menyasarkan untuk memproses sekurang-kurangnya 10,000 permohonan taraf kewarganegaraan pada tahun ini.
Mengulas mengenai Malaysia yang berada pada kedudukan ke-75 dalam Indeks Keganasan Global (GTI), Saifuddin berkata satu kertas akan dibentangkan kepada Jemaah Menteri pada Rabu ini berkenaan perkara itu.
“Saya takkan respons pada hari ini kerana saya akan membentangkannya pada hari Rabu ini dan akan dikongsikan kepada media jika berminat,” katanya.
Pada 11 Mei, Timbalan Perdana Menteri Ahmad Zahid Hamidi dilapor berkata Malaysia berada di kedudukan ke-75 dalam GTI pada 2022 berbanding ke-68 pada 2021, dan pencapaian itu memberi indikasi yang baik terhadap negara.


Korea Selatan tamatkan hampir semua sekatan Covid-19

Presiden Korea Selatan Yoon Suk Yeol pada Khamis mengisytiharkan bahawa hampir semua sekatan Covid-19 ditamatkan termasuk pengasingan mandatori.
Yoon semasa mesyuarat tindak balas Covid-19 berkata tempoh kuarantin mandatori tujuh hari untuk pesakit Covid-19 akan dikurangkan kepada lima hari, lapor Agensi Berita Yonhap.
Beliau berkata arahan pemakaian pelitup muka dalam bangunan juga akan ditarik balik kecuali di wad hospital manakala tahap krisis Covid-19 akan diturunkan daripada "serius" kepada "berjaga-jaga."
Langkah itu dibuat beberapa hari selepas Pertubuhan Kesihatan Sedunia (WHO) mengisytiharkan wabak itu bukan lagi "darurat kesihatan global."


Usaha untuk tarik balik gelaran ‘Tan Sri’ Tommy Thomas dimulakan

MalaysiaNow difahamkan pegawai kehakiman dan perundangan kerajaan sedang merancang memulakan langkah menarik balik gelaran Tan Sri daripada Tommy Thomas selepas bekas peguam negara itu mempersoalkan kebolehan pegawai-pegawainya untuk menggendalikan kes jenayah berprofil tinggi.Difahamkan langkah untuk mencadangkan kepada Istana Negara sudah bermula melalui petisyen termasuk resolusi daripada Persatuan Pegawai-Pegawai Perkhidmatan Kehakiman dan Perundangan (Jalsoa).“Langkah ini untuk mempertahankan integriti pegawai kehakiman selepas dihina oleh bekas bos mereka. Sudah sampai masanya mesej tegas disampaikan kepada penjawat awam,” kata sumber kepada MalaysiaNow.Jalsoa yang presiden pertamanya bekas ketua hakim negara Salleh Abas yang meninggal dunia bulan lepas menghimpunkan pegawai perundangan kerajaan.Jalsoa merupakan antara yang menyelar buku “My Story: Justice and Wilderness” kerana kenyataan yang dianggap menghina pegawai dan peguam kerajaan di Jabatan Peguam Negara, yang diketuai Thomas ketika pentadbiran Pakatan Harapan (PH).Versi PDF buku itu sudah tersebar menyebabkan kemarahan peneribitnya yang berpusat di Petaling Jaya.Thomas yang merupakan peguam swasta dilantik sebagai peguam negara sebulan selepas kemenangan PH pada 2018, dianugerahkan Darjah Panglima Setia Mahkota yang membawa gelaran “Tan Sri” oleh Sultan Abdullah Sultan Ahmad Shah pada September 2019.Darjah kebesaran itu diberikan dengan cadangan daripada perdana menteri pada ketika itu, Dr Mahathir Mohamad yang menyertai nama-nama besar lain dalam mempersoalkan versi Thomas berhubung beberapa peristiwa semasa pentadbirannya singkatnya.Semakan di laman LinkedIn menunjukkan syarikat guaman Thomas menggunakan gelaran “Tan Sri” untuk merujuk kepadanya.Penarikan balik darjah kebesaran bukanlah perkara baru dan ramai daripada ahli politik pernah ditarik balik gelarannya kerana terlibat dengan jenayah atau mengeluarkan kenyataan kontoversi.Pada 2014, Sultan Selangor menarik kembali darjah kebesaran Anwar Ibrahim yang membawa gelaran “Datuk Seri” kerana mempersoalkan keputusan Istana untuk tidak melantik isterinya Dr Wan Azizah Wan Ismail sebagai menteri besar.Bagaimanapun Anwar dianugerahkan darjah kebesaran daripada negeri-negeri lain dan boleh terus menggunakan gelaran Datuk Seri.Akan tetapi sekiranya ditarik balik, Thomas tidak mempunyai darjah kebesaran daripada negeri-negeri lain selain yang diterimanya pada 2019.Kebanyakan bantahan kepada Thomas disebabkan dakwaannya berhubung pegawai Jabatan Peguam Negara tidak berkelayakan untuk menggendalikan kes jenayah berprofil tinggi seperti yang melibatkan bekas perdana menteri, Najib Razak.Thomas berkata, disebabkan itu beliau terpaksa menggunakan khidmat peguam swasta.Antara lain Thomas berkata beliau mahukan pendakwaraya dalam kes Najib untuk bebas daripada kesilapan dan kesalahan.“Pendek kata, saya tidak boleh temui pegawai di Jabatan Peguam Negara yang mempunyai pengalaman mencukupi, kepakaran dan boleh bekerja secara independen untuk mengetuai pasukan pendakwaan sekiranya saya tiada,” tulis Thomas.Katanya ini menyebabkan beliau terpaksa memilih peguam jenayah swasta yang berpengalaman dan sesuai bekerja dengannya.Kenyataan itu mendapat reaksi tegas daripada Peguam Negara Idrus Harun yang juga bekas hakim Mahkamah Rayuan yang mempunyai pengalaman lebih tiga dekad.“Saya ingin menekankan dan memberikan jaminan bahawa saya tidak akan terpengaruh dengan kandungan buku tersebut yang jelas menunjukkan pemikiran dangkal daripada pengalaman yang singkat oleh orang yang tidak memahami tentang institusi perkhidmatan awam seperti Jabatan Peguam Negara dan fungsi peguam negara itu sendiri,” kata Idrus semalam.Awal minggu ini, mahkamah tinggi menjatuhkan hukuman bersalah kepada bekas pengerusi Felda Isa Samad di atas sembilan pertuduhan rasuah dan menjatuhkan hukuman penjara enam tahun dan denda RM15.45 juta.


AKC wayang Gurkha

Kem Gurkha di tepi pekan Kuala Klawang ini dikawal ketat. Orang awam atau “civilian” tidak dibenarkan masuk.Malah pintu utama di sebelah kubu tercegat berdiri satu atau dua orang tentera Gurkha yang siap siaga dengan senjata.Mata tentera ini liar memerhati setiap sosok awam yang lalu di hadapan kubu.Pegawai Inggeris, guru dan anak-anak sekolah yang memakai pakaian seragam agak bebas melintas di sebelah kubu Gurkha.Tapi aku sudah beberapa kali masuk ke dalam kem Gurkha ini.Begini ceritanya. Kem Gurkha ini semuanya lengkap. Di bawah gaung di sebelah kem ialah tempat masak-memasak.Pernah aku ternampak beberapa ekor kambing terikat di kawasan dapur. Ini mungkin untuk sambutan Hari Raya Gurkha.Aku rasa di gaung ini juga ada kuil mereka. Dari apa yang aku tahu, orang Gurkha ini beragama Hindu.Aku dan kawan-kawan bila kami ternampak kambing-kambing yang terikat, kami akan bersembang tentang parang Gurkha.Cerita yang selalu aku dengar ialah parang Gurkha yang digelar “kukri”, amat tajam.Leher kambing akan putus dengan sekali cantas. Begitu juga leher Cina Komunis. Ini “urban legend” yang aku dengar.Aku hanya mendengar cerita atas cerita.Parang Gurkha yang dikatakan amat tajam ini belum pernah aku lihat. Jauh sekali memegangnya.Luas kawasan kem Gurkha ini mungkin hampir tiga ekar. Semua tentera tidur dalam khemah.Kawasan khemah ini di pagar oleh kawat berduri. Kawasan gaung dapur terpisah dari kawasan khemah tidur oleh jalan ke sekolah Government English School (GES).Ada dua pintu. Pintu utama di mana kereta dan lori boleh masuk dan pintu belakang untuk pejalan kaki.Di pintu belakang ada pondok kawalan untuk satu sosok duduk atau berdiri dari hujan dan panas.Mungkin 10 orang tentera atau lebih tinggal dalam satu khemah. Ini aku tidak pasti.Jumlah tentera mungkin lebih daripada 500 orang. Ketua kem ini Orang Putih. Apa pangkatnya aku tidak pasti.Khemah mereka dari kain kanvas kelabu yang tebal dan kalis air. Di atas bumbung khemah ini dibubuh pula perca kain celoreng hijau seakan-akan mereka dalam hutan belantara.Semua keperluan tentera ini boleh didapati dari dalam kem.Sesekali aku ternampak juga satu dua Gurkha masuk ke dalam pekan Kuala Klawang.Kadang-kadang mereka ke pekan berkumpulan, empat hingga lima orang.Pakaian mereka kemas, baju putih dan berseluar gelap.Warna kulit Gurkha ini sama seperti kulit Melayu. Mungkin sedikit hitam.Ada juga Gurkha yang aku lihat berkulit hitam bermata sepet seperti mata orang Cina.Waktu petang aku selalu nampak Gurkha bermain bola sepak dan kriket di padang Kuala Klawang di hadapan rumah pasung.Bagaimana aku dapat masuk ke dalam kemah yang dikawal rapi?Jawabnya ialah wayang.Aku mengenali wayang sebelum masuk ke sekolah lagi.Aku diperkenalkan alat memutar wayang atau “projector” oleh Pak Teh Amat.Sosok ini bertanggungjawab mendekatkan aku pada seni bayang bergerak.Pak Teh Amat ini berkahwin dengan Mat Teh Kiteh, yang menjadi isteri keduanya.Mak Teh Kiteh orang Kampung Chenor, kaum kerabat aku.Pak Teh Amat ini sebulan sekali pasti akan datang dari Kuala Lumpur ke Kuala Klawang.Dia bekerja dengan Army Kinema Cooperation (AKC). Ibu pejabat AKC di Kuala Lumpur.Oleh kerana dia membawa wayang AKC, maka kami panggil Pak Teh Amat sebagai Pak Teh Akc.Pak Teh Akc akan datang dengan van berwarna biru tua yang terpampang logo AKC di badan.Pak Teh Akc akan datang dengan anaknya Abang Ali, anak muda yang baru masuk 20-an.Dalam van ini ada alat projector untuk memutar dan menayangkan filem.Tugas Pak Teh Akc ialah melawat dari kem ke kem di Selangor dan Negeri Sembilan untuk menayangkan wayang gambar kepada tentera Inggeris, askar Melayu dan tentera Gurkha.Aku rasa kem Gurkha tidak banyak. Di Seremban ada satu yang dikenali dengan nama Sikamat Kem.Aku ingat lagi kali pertama Pak Teh Akc datang melawat rumah kami di belakang Sekolah Melayu Kuala Klawang.Pak Teh dan Abang Ali menziarah emak aku.Abah aku ketika itu tidak ada di rumah.Abah sedang bertugas sebagai Special Constable (SC), menjaga ladang getah orang Inggeris.Sebelum beredar Pak Teh Akc mempelawa aku menonton filem dalam kem Gurkha.Emak aku bersetuju dan aku cukup gembira.Petang itu sebelum masuk ke kem, Pak Teh Akc membawa kami ke Kedai Kopi Ah Fook.Kedai kopi ini dalam pekan. Kedai kopi ini terbuka tanpa atap tetapi bukan warung.Cuma Ah Fook, tuan empunya kedai tidak membuat bangunan walaupun kedainya terletak di bahagian akhir di sebelah bangunan kedai dua tingkat berdinding batu.Dalam Kedai Kopi Ah Fook inilah kali pertama aku bertemu dengan kek kismis berwarna coklat.Kek kismis ini sentiasa ada di atas meja dalam mangkuk kaca. Harganya 20 sen sekeping. Petang itu aku minum teh susu dengan kek kismis.Kedai Ah Fook ini tidak jauh dari kem Gurkha.Selesai minum kami meluncur dengan van masuk ke kem. Tentera yang berkawal sudah kenal akan van AKC, maka kami masuk tanpa halangan.Wayang AKC wayang pacak. Abang Ali memasang kain putih di tepi pagar menghala ke jalan raya.Di sebelah jalan raya, orang ramai, warga Kuala Klawang boleh menonton wayang yang sama.Menonton terbalik, yang kiri ke kanan yang kanan ke kiri.Tentera Gurkha menonton dari dalam kem.Aku perhatikan bagaimana Pak Teh bekerja. Cara dia memasang filem dari satu lubang ke satu lubang.Cahaya dipancarkan ke atas talian nipis “celluloid” dan diarahkan ke kain putih.Muncul bayang-bayang bergerak.Kemudian Pak Teh memusing tiub laluan cahaya untuk memastikan bayangan ambar tidak kabur.Abang Ali memasang dan mengangkat alat pembesar suara agar orang awam penonton yang di luar kem pun dapat mendengar.Wayang ini cerita Hindustan. Aku hanya melihat gambar bergerak.Kata bual dan jalan cerita aku tidak tahu.Bila babak nyanyian, tarian atau bergaduh tembak menembak mata aku terbuka luas.Jika filem terputus maka penonton di luar kem akan bersorak.Dalam van Pak Teh dengan pantas akan menyambung celluloid filem ini.Hampir jam 10 tayangan selesai.Pak Teh menghantar aku pulang. Pak Teh Akc terus beredar pulang ke rumah Mak Teh Kiteh di Kampung Chenor.Wayang AKC di kem Gurkha ini menjadi tarikan bulanan untuk warga Kuala Klawang.Mereka akan tertanya-tanya bila tayangan AKC akan datang sekali lagi.Wayang AKC ini ramai peminat.Kaum keluarga mata-mata yang berek kediaman mereka tidak jauh dari kem juga akan datang.Warga Cina yang duduk dalam pekan datang sama menonton. Orang kampung penduduk di sekitar Kuala Klawang jika mereka tahu, akan datang sama.Ketika menonton orang awam duduk di tanah lapang di seberang jalan di luar kem.Ada beberapa kali aku masuk kem mengikut Pak Teh Amat Akc.Semuanya wayang Hindustan yang diputar oleh Pak Teh Akc untuk tentera Gurkha.Aku ingat lagi pernah satu kali aku menonton wayang di rumah Mak Teh Kiteh. Anjung rumah Melayu kampung ini dijadikan panggung wayang. Tingkap ditutup rapat.Dinding papan yang berlubang ditutup dengan kain perca.Penonton duduk bersila menonton.Pertunjukan “spesial” untuk orang Kampung Chenor ini dilakukan sesudah Pak Teh Amat Akc selesai menjalankan tugas di kem Gurkha di Kuala Klawang.Dengan menggunakan bateri dari kereta, maka wayang Hindustan dapat diputar untuk hiburan pak long, mak long, kak cik, makcik dan sanak saudara di Kampung Chenor.Selain dari wayang AKC Hindustan, ada satu lagi yang amat menarik tentang tentera Gurkha ini.Tentera Gurkha ini memiliki satu pancaragam atau “military band”.Semua warga Jelebu tahu tentang pancaragam Gurkha ini.Dalam setahun ada tiga atau empat kali pancaragam Gurkha ini akan mengadakan pertunjukan untuk orang awam di padang Kuala Klawang.Ini lebih hebat dan lebih ramai penonton dari wayang AKC.Biasanya satu dua hari sebelum pertunjukan, warga di sekitar Kuala Klawang sudah tahu.Tandanya cukup senang. Akan ada kain cadar putih diletak di tengah padang.Ini ertinya ada sesuatu akan berlaku di atas padang.Kali pertama aku melihat pancaragam Gurkha ini amat menakjubkan.Aku rasa dalam 50 orang tentera yang mengambil bahagian. Mereka berbaris dengan pakaian seragam dan membawa alat muzik.Ada gendang, trompet, serunai, tabuh, geduk tembaga dan paling menarik di barisan belakang ada serunai dalam beg dari Scotland.Di barisan akhir ada tiga orang berselempang dengan kulit harimau.Kepala pancaragam yang mengetuai perarakan ini berdiri seorang diri di hadapan dengan cokmar logam di tangan.Cokmar ini akan diguna sebagai juru arah untuk pancaragam ini berkawat ke hadapan atau berpusing ke kiri atau ke kanan.Paling menarik untuk penonton ialah apabila cokmar ini dibalingkan ke udara kemudian dengan cekap disambut kembali dengan sebelah tangan oleh kepala pancaragam.Babak membaling cokmar ini dilakukan beberapa kali. Setiap kali dilakukan ianya ini akan mendapat tepuk tangan dan sorak sorai kegembiraan orang ramai.Pancaragam Gurkha ini akan berkawat berpusing-pusing di atas padang.Lebih dari satu jam pertunjukan berjalan. Budak Cina, Keling dan Melayu, jantan dan betina menebeng di tepi padang melihat pancaragam GurkhaAku yang masih belum sekolah mencelah-celah di belakang pak cik dan Ah Soo , di celah Ah Chong dan Muthu, mencari tempat strategik untuk melihat pertunjukan “band Gurkha”.Aku merasa puas hati dan gembira dengan adanya Gurkha di Kuala Klawang.Awas! Setiap kali aku melintas depan padang aku wajib memberi perhatian yang rapi.Ini kerana ada satu lagi tanda yang wajib aku beri perhatian, kain cadar tebal berwarna terbentang.Budak-budak di Kuala Klawang, anak-anak polis dan budak sekolah semua tahu makna kain cadar ini.Kain cadar berwarna ini dipasang waktu pagi.Siapa memasang aku tak pernah nampak. Aku hanya melihat sesudah ianya terbentang.“Woit… ada helikopter nak turun petang ini.” Suara budak-budak ini akan kedengaran.Petang itu sekali lagi Kuala Klawang berpesta.Kali ini melihat helikopter turun. Aku tak tahu helikopter ini datang dari mana.Orang-orang kampung akan menebeng berdiri atau duduk di gigi padang.Dari jauh lagi helikopter ini akan berpusing untuk turun di atas padang.Bila helikopter ini hampir mencecah padang – songkok, ketayap, topi dan kain sarung semuanya terbarai ditiup putaran angin dari kipas helikopter.Aku pernah ternampak seorang pakcik terkejar-kejar kerana songkok ditiup angin.Paling bahaya ialah perempuan Melayu. Putaran angin dari kipas helikopter ini boleh mengangkat ke atas kain sarung yang dipakai.Kes kain sarung perempuan Melayu tersingkap ini tak pernah aku lihat berlaku di padang Kuala Klawang.Tapi cerita kain sarung perempuan diterbangkan helikopter sering tersebar setiap kali helikopter turun di padang.Setiap kali aku lihat yang keluar dari badan helikopter ini ialah Tuan Orang Putih.Dia memakai pakaian seragam hijau.Memakai topi berlidah dan sebatang tongkat di celah ketiak.Bersama Tuan Orang Putih ini ada tentera pengiring dua orang.Satu membawa beg jinjing. Dari tepi padang yang agak jauh aku tak pasti dua tentera pengiring ini Melayu atau Gurkha.Turun saja dari helikopter dia disambut oleh Tuan OCPD dan Komandan Kem Gurkha.Mereka bergerak menuju ke rumah pasung di atas bukit di tepi padang. Siapa lagi yang ada menunggu di sana aku tidak tahu.Aku dan orang ramai masih menunggu lagi di padang. Tadi melihat helikopter turun. Sebentar lagi akan melihat helikopter naik.Kurang lebih satu jam rombongan Tuan Orang Putih datang kembali ke padang.Enjin helikopter dihidupkan kipas mula berpusing.Kali ini sampah sarap di sekeliling padang akan berputar-putar bertaburan naik ke udara.Aku mendongak ke langit melihat helikopter dari awal ianya besar kemudian mengecil dan semakin kecil dan akhirnya hilang dari pandangan.Kami yang ditinggalkan oleh helikopter di tepi padang Kuala Klawang mulla bergerak pulang ke rumah segera.Kami masih lagi dalam darurat.


Ranil Wickremesinghe dilantik presiden baru Sri Lanka

Ahli parlimen Sri Lanka mengundi pemangku presiden Ranil Wickremesinghe sebagai presiden baru pada Rabu, mengharapkan pentadbiran beliau dapat menyelesaikan kemelut krisis ekonomi dan politik yang melanda negara itu.
"Ranil Wickremesinghe dilantik sebagai presiden eksekutif kelapan di bawah perlembagaan," kata setiausaha agung parlimen selepas pengundian selesai.
Kemenangan Wickremesinghe ditentang oleh ramai warga Sri Lanka di mana ia dijangka bakal mencetuskan lebih banyak tunjuk perasaan terhadap kerajaan selepas beberapa bulan mengalami krisis kekurangan bahan api, makanan dan ubat-ubatan.
Calon utama lain bagi jawatan itu, Dullas Alahapperuma dikatakan lebih diterima penunjuk perasaan dan pembangkang namun dianggap tidak mempunyai pengalaman pentadbiran kerajaan yang lebih luas.
Sri Lanka kini berdepan krisis mata dan sangat terdesak untuk mendapatkan bantuan kewangan daripada Tabungan Kewangan Antarabangsa (IMF).
Daripada keseluruhan 225 ahli parlimen, 134 undi diberikan kepada Wickremesinghe dan 82 undi diterima Alahapperuma.
Calon ketiga presiden, Anura Kumara Dissanayaka, hanya mendapat tiga undi dalam pengundian hari ini.


Kumpulan peguam bidas sikap hipokrit PH selepas polis siasat protes pro-Muhyiddin

Kumpulan hak asasi Lawyers for Liberty (LFL) membidas pihak berkuasa berhubung siasatan yang dijalankan ke atas perhimpunan untuk menunjukkan sokongan kepada pengerusi Perikatan Nasional (PN) Muhyiddin Yassin, dengan mengatakan ia mendedahkan bahawa pemimpin kerajaan selama ini hanya bersikap "retorik" semata-mata bagi menghalalkan perhimpunan aman.
"Siasatan polis adalah menindas, tidak perlu dan tidak sesuai dengan mana-mana kerajaan atau pemimpin yang mendakwa sebagai 'reformis'.
“Perhimpunan di SPRM berlangsung secara aman," kata pengarah LFL Zaid Malek.
"Pakatan Harapan, yang kini menjadi tulang belakang dalam kerajaan persekutuan, selama ini secara konsisten menyokong hak kebebasan kepada rakyat untuk berhimpun tanpa gangguan polis. Adakah itu semua retorik semata-mata?"
Beliau menggesa agar semua siasatan polis dihentikan serta-merta, sambil menambah Perdana Menteri Anwar Ibrahim mesti mengisytiharkan secara terbuka bahawa tiada "tindakan lanjutan terhadap mana-mana perhimpunan aman atau perhimpunan pada masa depan".
Polis berkata mereka akan memanggil pemimpin politik dan mereka yang terlibat menganjurkan perhimpunan di luar ibu pejabat SPRM di Putrajaya, ketika Muhyiddin disoal siasat selama lebih lapan jam sehari sebelum beliau didakwa atas tuduhan rasuah, Jumaat lalu.
LFL berkata perhimpunan dibenarkan mengikut Perkara 10(1)(b) Perlembagaan Persekutuan kepada semua rakyat Malaysia "tanpa mengira kumpulan politik".
"Perhimpunan awam boleh diadakan secara mendadak sebagai tindak balas segera kepada sesuatu acara, sama seperti yang berlaku dalam kes perhimpunan bagi menyokong Muhyiddin Yassin di ibu pejabat SPRM," katanya, sambil menambah bahawa Akta Perhimpunan Aman 2012 (APA) yang berkuat kuasa semasa pentadbiran Barisan Nasional adalah bercanggah dengan perlembagaan.
"Ini adalah pendirian yang sentiasa diambil oleh PH sewaktu menjadi pembangkang. PH menegaskan bahawa ia adalah hak asasi yang dilindungi di bawah Perlembagaan kita yang tidak boleh disekat oleh APA.
“Adalah ini jelas sikap kepura-puraan dan ‘double standard’ bagi kerajaan pimpinan PH untuk mengetuai tindakan keras terhadap perhimpunan awam secara aman yang diadakan oleh pembangkang sekarang.”


Motac ambil tindakan tegas pengusaha pelancongan ulangi kesalahan langgar SOP

Syarikat pengusaha pelancongan yang didapati berulang kali melanggar prosedur operasi standard (SOP) ditetapkan Kementerian Pelancongan, Seni dan Budaya (Motac), boleh dikenakan tindakan tegas di bawah Akta Industri Pelancongan 1992 (Akta 482). Motac dalam kenyataan hari ini mengingatkan syarikat pengusaha pelancongan supaya sentiasa mematuhi SOP agar Pelan Pemulihan Negara dapat dilaksanakan dengan lancar.Menurutnya baru-baru ini dua notis pemeriksaan dan lima surat tunjuk sebab dikeluarkan kepada syarikat-syarikat pengusaha pelancongan yang didapati melanggar SOP.Surat dan notis itu dikeluarkan hasil pemantauan serta penguatkuasaan Motac di Pulau Langkawi mulai 21 hingga 23 Februari dan di pintu masuk antarabangsa (PMA) negara pada 25 Februari dan 8 Mac lepas. Kenyataan itu memaklumkan selaras dengan keputusan kerajaan untuk membuka sempadan negara dan Fasa Peralihan ke Endemik bermula 1 April ini, pasukan penguatkuasaan Motac telah memperkukuh kesiapsiagaan agar Keluarga Malaysia dan pengembara luar selesa menikmati pakej pelancongan dikendalikan pengusaha pelancongan berlesen. Menurut Motac di bawah SOP Gelembung Pelancongan Antarabangsa Pulau Langkawi (LITB) yang dilaksanakan mulai 15 November 2021, antara penekanan SOP adalah syarikat pelancongan berlesen menyediakan perkhidmatan pemandu pelancong dengan maksimum 20 orang dalam kumpulan lawatan, bagi tujuan penyelarasan sepanjang itinerari lawatan.Sementara itu SOP perjalanan mengerjakan aktiviti umrah yang dikemas kini pada 17 Februari lepas pula menetapkan supaya syarikat pengendali umrah perlu melantik Person In Charge (PIC) bagi kumpulan yang mempunyai 40 jemaah dan ke atas, menurut kenyataan itu. Menurutnya PIC bertujuan untuk mengawal dan mengelola jemaah sepanjang perjalanan, termasuk semasa di lapangan terbang atau di PMA Malaysia, dan bagi kumpulan yang kurang dari 40 jemaah, PIC perlu menguruskan jemaah di PMA.


Kes harian turun bawah 1,500 jangkitan, 3 lagi terkorban

1,483 kes baru Covid-19 direkodkan semalam menjadikan jumlah keseluruhan sebanyak 4,805,107 kes.
Sebanyak 2,090 pesakit turut dilaporkan sembuh, menjadikan jumlah keseluruhan kes sembuh sebanyak 4,742,488.
Ketika ini, 26,339 kes aktif direkodkan, dengan 25,021  atau 95% daripadanya sedang menjalani kuarantin kendiri.
Dalam pada itu, sembilan (0.0%)  kes kini berada di pusat kuarantin sementara 1,241 (4.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 68 kes dan 48 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.1%, dengan kes Covid-19 merangkumi 18.5%.
Tiga lagi kematian termasuk satu kes kematian sebelum tiba di hospital dilaporkan menjadikan kes keseluruhan sebanyak 36,280 orang.


1,041 kes baru Covid-19, 1,045 pulih, 3 lagi kematian dilaporkan

Sebanyak 1,041 kes jangkitan baru Covid-19 dikesan hari ini termasuk dua kes import, menjadikan angka keseluruhan penularan dalam negara berjumlah 53,679, kata Dr Noor Hisham Abdullah.Ketua Pengarah Kesihatan dalam satu kenyataan berkata, sebanyak 1,045 pesakit pulih dan dibenarkan pulang, menjadikan jumlah keseluruhan angka sembuh 40,493 kes atau 75.4%.“Tiga negeri mencatatkan kes tertinggi adalah Selangor sebanyak 402 kes (38.6%), diikuti Sabah 346 kes (33.2%) dan Negeri Sembilan 121 kes (11.6%),” katanyaNoor Hisham berkata, kes aktif kini berjumlah 12,854, dengan 108 pesakit di tempatkan di Unit Rawatan Rapi termasuk 45 memerlukan bantuan alat pernafasan.“Dukacita dimaklumkan terdapat tiga lagi kematian dilaporkan menjadikan jumlah mangsa yang maut meningkat kepada 332 orang,” katanya.Dalam pada itu, pihaknya turut mengesan 3 kluster baru


ATM siap siaga ancaman siber susulan kenyataan Korea Utara

Angkatan Tentera Malaysia meningkatkan tahap kesiapsiagaan, antaranya menumpukan kepada ancaman siber dalam memastikan data rahsia kerajaan berada dalam keadaan selamat, susulan kenyataan Kaunselor Kedutaan Korea Utara di Malaysia Kim Yu-Song baru-baru ini.Panglima Angkatan Tentera Affendi Buang berkata, negara kini bukan sahaja berhadapan dengan ancaman fizikal tetapi juga ancaman siber, namun perkara tersebut masih terkawal.“Pertama sekali ATM akan memastikan negara berada dalam keadaan selamat, kita juga meningkatkan kesiapsiagaan dalam perkembangan siber,” katanya selepas menyempurnakan majlis perasmian Tim Pemantau Antarabangsa-Mindanao ke-16 (TPA-M16) di Wisma Perwira ATM hari ini.Jelasnya lagi, ancaman siber menjadi antara tumpuan utama pasukannya, kerana sudah menjadi rutin kehidupan masyarakat masa kini banyak bergantung kepada teknologi siber dalam urusan harian, seperti membeli barang atau pembayaran secara dalam talian dan sebagainya.Beliau berkata demikian susulan kenyataan yang diberikan Kim pada Ahad lepas, yang mengatakan Malaysia perlu menanggung akibat daripada tindakan mengenakan pendakwaan terhadap rakyatnya.Ahad lepas, kesemua kakitangan diplomatik Kedutaan Korea Utara dan tanggungan mereka di Malaysia, berlepas pulang ke negara mereka susulan keputusan Pyongyang menamatkan hubungan diplomatik dengan Kuala Lumpur.Pada Jumaat, Pyongyang mengumumkan ia menamatkan hubungan diplomatik dengan Malaysia, apabila pada awal bulan ini mahkamah Malaysia memutuskan seorang ahli perniagaan Korea Utara boleh diekstradisi ke Amerika Syarikat, untuk menghadapi pertuduhan pengubahan wang haram.Pada hari sama, Wisma Putra dalam kenyataannya berkata, ia kesal dengan keputusan Korea Utara itu dan sebagai tindak balas, Malaysia akan menutup kedutaan negara berkenaan di sini yang operasinya sudah digantung sejak 2017.Malaysia dan Korea Utara mewujudkan hubungan diplomatik pada 1973, serta mengecapi pelbagai pencapaian diplomatik dan perdagangan hinggalah pada 2017, apabila Kim Jong-nam iaitu abang pemimpin Korea Utara Kim Jong-un, dibunuh di Malaysia.Terdahulu, Affendi menyempurnakan majlis perasmian Tim Pemantau Antarabangsa-Mindanao ke-16 (TPA-M16) yang akan berlepas ke Mindanao, Filipina pada Jumaat ini (26 Mac).Pasukan TPA M-16 yang diketuai timbalan ketua misi Hamdan Ismail bersama 16 pegawai dan anggota daripada ATM, Polis Diraja Malaysia dan penjawat awam, menggantikan TPA M-15 yang dijadual tiba di tanah air pada 10 April.Penghantaran TPA M-16 selama 12 bulan itu adalah bagi meneruskan tugas-tugas berpandukan Terma Rujukan bagi pemantauan dan mengawasi proses gencatan senjata antara kerajaan Filipina dan Barisan Pembebasan Islam Moro (MILF).


Neelofa, suami didakwa di mahkamah hari ini

Selebriti Noor Neelofa Mohd Noor dan suami, Muhammad Haris Mohd Ismail akan didakwa di Mahkamah Majistret berhubung pelanggaran prosedur operasi standard (SOP) perintah kawalan pergerakan bersyarat (PKPB) yang ditularkan di media sosial.Ketua Polis Daerah Nilai Mohd Fazley Ab Rahman berkata pihaknya telah menerima semula kertas siasatan melibatkan pasangan berkenaan daripada Pejabat Peguam Negara hari ini.Katanya pasangan itu akan didakwa mengikut Peraturan 19, Peraturan-Peraturan Pencegahan dan Pengawalan Penyakit Berjangkit (langkah-langkah di dalam kawasan tempatan jangkitan) (kawalan pergerakan bersyarat) (no.4) (pindaan) (no.12) 2021.Beliau berkata Muhammad Haris berdepan dua pertuduhan iaitu gagal membuat imbasan aplikasi MySejahtera untuk daftar masuk atau menulis secara manual dan tidak memakai pelitup muka di tempat awam seperti ditetapkan dalam SOP PKPB.“Sementara itu, Noor Neelofa akan didakwa gagal mematuhi SOP PKPB kerana tidak membuat imbasan aplikasi MySejahtera untuk daftar masuk (check-in) di premis atau menulis secara manual,” katanya dalam sebuah kenyataan malam semalam.Pada 2 Mei, Noor Neelofa memuat naik gambar dan video dia bersama suami berada di sebuah kedai karpet di Nilai dan dua hari selepas itu, kedua-duanya hadir memberi keterangan selama empat jam di ibu pejabat daerah Polis Nilai.Sementara itu, Ketua Polis Kuala Lumpur Azmi Abu Kassim memaklumkan kertas siasatan berhubung pelanggaran SOP melibatkan Noor Neelofa serta keluarganya telah lengkap dan akan dirujuk ke Pejabat Peguam Negara dalam tempoh terdekat.Katanya Bahagian Siasatan Jenayah, Ibu Pejabat Polis Daerah (IPD) Brickfields membuka kertas siasatan di bawah Peraturan 17 P. U. (A) 225/21 bagi membolehkan siasatan rapi dijalankan.“Sebarang aktiviti ziarah raya di seluruh negara (sepanjang PKP) adalah tidak dibenarkan sebagaimana yang telah diputuskan oleh kerajaan.“Jika terdapat sebarang maklumat berkaitan pelanggaran SOP, orang ramai diminta menyalurkannya dengan menghubungi Hotline Polis Kuala Lumpur di talian 03-2115 9999 atau mana-mana balai polis berdekatan,” katanya dalam sebuah kenyataan.Bernama telah melaporkan Noor Neelofa dan keluarganya hadir memberi keterangan di IPD Brickfields selepas didakwa melanggar SOP PKP dengan menyambut hari raya pertama Aidilfiti, Khamis lepas bersama-sama di sebuah rumah di Pinggir Zaaba, Taman Tun Dr Ismail dan videonya tular di media sosial.


2 penyelam warga asing hilang di Mersing ditemui selamat

Dua daripada tiga penyelam warga asing yang hilang di Pulau Tokong Sanggol pada Rabu lepas, ditemui selamat di selatan Pengerang, dekat Kota Tinggi awal pagi ini.Ketua Polis Daerah Mersing Cyril Edward Nuing berkata penyelam warga Britain Adrian Peter Chesters dan warga Perancis Alexia Alexandra Molina dijumpai oleh nelayan tempatan kira-kira pukul 1 pagi, yang memaklumkannya kepada pihak berkuasa.Beliau berkata mangsa diselamatkan oleh polis marin dan dibawa ke hospital swasta di Pasir Gudang.“Kedua-dua mangsa telah dihantar ke darat, kini berada di hospital untuk rawatan lanjut dan mereka dilaporkan berada dalam keadaan stabil,” katanya kepada pemberita ketika ditemui di Pangkalan Hadapan Carilamat Jeti Awam Majlis Daerah Mersing hari ini.Mangsa yang masih hilang ialah anak kepada Adrian Peter, Nathen Renze Chesters, 14, warga Belanda.“Seorang lagi mangsa belum ditemukan dan pihak kami semakin giat dengan usaha mencari dan menyelamat,” katanya.yril bagaimanapun berkata pihaknya sehingga kini tidak mempunyai maklumat lanjut mengenai kedudukan sebenar dua penyelam itu dijumpai serta keadaan Nathan Renze.Sementara itu, Pengarah Zon Maritim Mersing Khairul Nizam Misran berkata tumpuan operasi pencarian hari ini adalah untuk mencari dan menyelamat remaja itu dan fokus kawasan pencarian diubah ke arah selatan hingga perairan Tanjung Pengelih, Kota Tinggi.Beliau berkata pihak berkuasa dari Singapura dan Indonesia juga telah dimaklumkan mengenai perkara itu.“Operasi mencari dan menyelamat giat dijalankan kerana kita masih tidak dapat kepastian bagaimana keadaan mangsa sekarang.“Aset di laut dan udara masih sama (digerakkan), pada awalnya hari ini sektor pencarian kita dari timur Desaru hingga Tenggara, jadi kita (ubah) hingga selatan membawa ke Tanjung Pengelih,” katanya.Beliau pada masa sama berkata pihaknya juga giat membuat hebahan mengenai pencarian seorang lagi penyelam itu kepada kapal-kapal dagang dan bot sekitar.Dalam kejadian tengah hari Rabu, empat penyelam warga asing dilaporkan hilang ketika menyelam di perairan Pulau Tokong Sanggol, kira-kira sembilan batu nautika dari Tanjung Leman.Bagaimanapun, jurulatih selam warga Norway Kristine Grodem, 35, ditemukan selamat dalam keadaan terapung, lengkap berpakaian dengan kelengkapan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi, Khamis lepas.


Selepas Muhyiddin, Dr Mahathir dedahkan Zahid minta bantuan bebaskan kes rasuah

Dr Mahathir Mohamad hari ini berkata beliau pernah didatangi Presiden Umno Ahmad Zahid Hamidi yang ingin meminta bantuan untuk membebaskan dirinya daripada pendakwaan rasuah di mahkamah.“Dia datang ke rumah saya bersama dua tiga orang lagi dan dia cuba nak berbaik-baik dengan saya pada masa itu.“Tetapi saya dah tahu masalah Zahid, dia ada kemungkinan akan ditahan pasal kes jenayah yang dilakukan olehnya,” kata bekas perdana menteri itu pada sidang media majlis Pelancaran Aspirasi Johor Parti Pejuang, di Putrajaya, hari ini.Sebelum ini bekas perdana menteri Muhyiddin Yassin mendedahkan Zahid bertemunya bagi meminta bantuan dibebaskan daripada pertuduhan rasuah di mahkamah.Bagaimanapun Zahid menafikan dakwaan itu dan mancabar Muhyiddin untuk melakukan sumpah laknat.Mahathir menjadi perdana menteri kali kedua selama 22 bulan sebelum kerajaan Pakatan Harapan (PH) tumbang.Ahli Parlimen Langkawi itu berkata, beliau mendapat tahu selepas Umno kembali menjadi kerajaan, Zahid masih berusaha mendapatkan bantuan untuk membebaskan diri daripada pendakwaan mahkamah.“Itu Zahid.. dan dia mahu siasatan terhadapnya dihentikan, itu benar,” kata Mahathir.Sebelum ini, MalaysiaNow mendedahkan Zahid bertemu Muhyiddin dengan membawa fail mahkamahnya bagi meminta bantuan ahli Parlimen Pagoh yang baru beberapa hari dilantik sebagai perdana menteri selepas kerajaan PH tumbang.Pertemuan itu turut diakui Muhyiddin baru-baru ini dan mengatakan beliau tidak menghiraukan permintaan Zahid dan memintanya untuk jalani proses mahkamah bagi membuktikan beliau tidak bersalah.Semalam, ketika ditanya mengenai cabaran sumpah laknat Zahid, Muhyiddin berkata beliau enggan melakukannya kerana bercakap benar.“Itu hak dialah, untuk sumpah atau tidak, bagi saya cakap yang benar kepada rakyat, jangan bohong.“Saya tak bersumpah, saya tidak berbohong. Kata yang betul walaupun pahit. Apa yang saya sebut itu adalah hak,” katanya.


Neuralink milik Elon Musk dapat kelulusan FDA kaji implan otak pada manusia

Syarikat implan otak milik Elon Musk, Neuralink semalam memaklumkan telah menerima kelulusan daripada Pentadbiran Makanan dan Ubat-ubatan (FDA) Amerika Syarikat (AS) untuk memulakan kajian klinikal pertama terhadap manusia.
Ini adalah satu peristiwa penting apabila sebelum ini syarikat tersebut bergelut untuk mendapatkan kelulusan.
Sekurang-kurangnya empat kali sejak 2019, Musk telah meramalkan bahawa syarikat peranti perubatannya akan memulakan ujian klinikal terhadap manusia bagi implan otak untuk merawat keadaan sukar dikawal seperti lumpuh dan buta.
Namun syarikat itu, yang diasaskan pada 2016, hanya melakukan permohonan mendapatkan kelulusan FDA pada awal 2022 – yang ketika itu ditolak agensi berkenaan, kata tujuh individu yang masih atau pernah bekerja di Neuralink kepada Reuters pada Mac lalu.
Menurut pekerjanya, FDA telah menyuarakan beberapa kebimbangan kepada Neuralink yang perlu ditangani sebelum meluluskan kajian klinikal dilakukan terhadap manusia.
Isu utama adalah melibatkan bateri litium peranti dan cabaran mengekstrak peranti tersebut dengan selamat tanpa merosakkan tisu otak.
Kelulusan FDA diperoleh syarikat itu selepas beberapa ahli Parlimen AS menggesa pengawal selia untuk menyiasat sama ada anggota panel yang menyelia ujian haiwan di Neuralink menyumbang kepada percubaan yang gagal dan tergesa-gesa.
Malah, Neuralink sebelum ini telah pun menjadi subjek siasatan pihak Persekutuan.
Pada 5 Disember lalu, Reuters melaporkan bahawa Ketua Inspektor Jabatan Pertanian AS (USDA) sedang menyiasat, atas permintaan pendakwa raya Persekutuan, mengenai kemungkinan berlaku pelanggaran Akta Kebajikan Haiwan yang mengawal cara penyelidik merawat dan menguji jenis haiwan tertentu.
Siasatan juga telah melihat pengawasan USDA terhadap Neuralink.
Sementara itu, Neuralink dalam ciapan di Twitter semalam berkata ia belum dibuka untuk ujian klinikal.
"Ini adalah hasil kerja luar biasa oleh pasukan Neuralink dengan kerjasama rapat bersama FDA dan mewakili langkah pertama yang suatu hari nanti akan membolehkan teknologi kami membantu ramai orang," kata Neuralink dalam ciapan di Twitter semalam.
Selama bertahun-tahun, Musk telah mendedahkan secara terbuka rancangan utamanya untuk Neuralink.
Musk menjadi perhatian tahun lalu apabila beliau mengatakan sudah begitu yakin dengan keselamatan peranti itu sehingga sanggup menanamnya dalam otak anak-anaknya sendiri.
Musk membayangkan kedua-dua anaknya akan segera mendapatkan implan pembedahan di pusat tempatan.
Peranti ini bertujuan untuk menyembuhkan pelbagai keadaan daripada obesiti, autisme, kemurungan, skizofrenia dan telepati.
Reuter cuba mendapatkan maklum balas daripada FDA namun tidak berjaya.


Polis tolak permintaan ‘pelik’ Anwar untuk disiasat 2 jam sebelum ke istana

Polis Bukit Aman menolak permintaan “pelik” Presiden PKR Anwar Ibrahim supaya beliau disoal siasat pada hari sama dijadualkan bertemu dengan Yang di Pertuan Agong.Permintaan itu dilakukan ketika polis menjalankan siasatan selepas enam laporan polis dibuat ahli Parlimen Umno menafikan senarai nama mereka menyokong Anwar untuk menumbangkan kerajaan persekutuan.Jabatan Siasatan Jenayah Bukit Aman berkata pemimpin PKR itu dipanggil untuk diambil keterangan hari ini pada pukul 11 pagi.“Namun, setiausaha sulitnya memberitahu, Anwar hanya boleh datang pada 13 Oktober, pukul 9.00 pagi,” kata Pengarah Jabatan Siasatan Jenayah Huzir Mohamed dalam satu kenyataan.Katanya, pihak polis menangguhkan temu janji mereka dengan Anwar sehingga ke satu tarikh yang akan diumum kelak.Satu sumber yang mengetahui hal itu berkata, permintaan Anwar untuk bertemu dengan polis dua jam sebelum perkenannya ke Istana Negara adalah “pelik”.“Ia tentu tidak akan berikan beliau cukup masa untuk memakai baju ke majlis itu, dan dalam masa yang sama akan menyulitkan siasatan pihak polis yang kebiasaannya memerlukan lebih dari beberapa jam,” katanya.“Namun, setiausaha sulitnya memberitahu, Anwar hanya boleh datang pada 13 Oktober, pukul 9.00 pagi,” kata Pengarah Jabatan Siasatan Jenayah Huzir Mohamed dalam satu kenyataan.Minggu lepas, Anwar berkata Sultan Abdullah Sultan Ahmad Shah memperkenan untuk mengadapnya esok, di mana beliau akan memberi perincian mengenai dakwaan mendapat sokongan majoriti “kukuh dan meyakinkan” daripada ahli Parlimen untuk membentuk kerajaan.Tiga minggu sebelumnya Anwar mengisytiharkan kerajaan Perdana Menteri Muhyiddin Yassin sudah tumbang dan beliau di ambang membentuk kerajaan baru yang kuat.Sejak itu, terdapat beberapa dakwaan ahli Parlimen Umno melompat ke blok Pakatan Harapan Anwar.Sekurang-kurangnya 10 ahli Parlimen menafikan mereka akan menyokong Anwar untuk jawatan perdana menteri, termasuk Tengku Adnan Tengku Mansor, Ahmad Maslan, Bung Moktar Radin, Mahdzir Khalid, Idris Jusoh, Tajuddin Abdul Rahman dan Shahidan Kassim.Ada dalam kalangan mereka turut membuat laporan polis.Pihak polis memulakan siasatan mengikut Seksyen 505 (b) dan Seksyen 233 Akta Komunikasi dan Multimedia.


Fikir di luar kotak, SPR didesak segera rancang PRN Sarawak

Seorang ahli akademik mendesak pihak berkuasa memikirkan cara-cara untuk mengadakan Pilihan Raya Negeri (PRN) Sarawak ketika negeri itu masih berdepan pandemik, terutama ketika varian Delta dikesan selepas dianggap menjadi sebab lonjakan kes di banyak negara, termasuk Malaysia.Walaupun PRN yang dinantikan ramai pihak ditangguhkan sekali lagi disebabkan pengumuman darurat selama enam bulan di Sarawak, persiapan yang dilakukan sejak tahun lalu tetap diteruskan, sebahagiannya disebabkan cabaran unik mengendalikannya di Malaysia Timur.Dengan keadaan topografi yang besar dan pelbagai, pilihan raya pandemik di Sarawak dijangka memerlukan lebih banyak perbelanjaan kewangan, sumber manusia dan perancangan logistik.“Sekiranya pilihan raya diadakan, kita perlu pastikan keselamatan semua orang, baik varian Delta ada atau tidak,” kata Setiausaha Suruhanjaya Pilihan Raya (SPR) Ikmalrudin Ishak kepada MalaysiaNow.“Kos untuk adakan pilihan raya juga dijangka akan meningkat.”Peningkatan kos tersebut adalah berikutan keperluan untuk membuka lebih banyak pusat pengundian, saluran mengundi, selain memerlukan lebih ramai pegawai dan petugas.Pembelian peralatan kesihatan yang diperlukan untuk mengekang virus juga seperti yang disarankan kementerian kesihatan.Melancarkan operasi pilihan raya di negeri itu tidak mudah, bagaimanapun Ikmalrudin berkata SPR sentiasa bersedia sejak PRN Sabah pada September tahun lalu, yang kemudian disusuli gelombang baru jangkitan Covid-19.“Kami melaksanakan inisiatif yang lebih baik,” katanya di mana ia termasuk usaha membuka pusat pengundian eksklusif untuk warga emas dan orang kurang upaya.“Menambah lebih banyak saluran pengundian juga dapat mengurangkan kesesakan dan kurangkan waktu menunggu,” katanya.“Kemudahan pengangkutan dan kerusi roda juga akan disediakan bagi memastikan pengundian dapat dilakukan dengan teratur dan sistematik.”Pengundian dalam talian atau bahagikan selama beberapa hariBagaimanapun, Dr Helmy Hazmi dari Universiti Malaysia Sarawak mempersoalkan sejauh mana penyediaan lebih banyak saluran pengundian dapat mengurangkan kesesakan di pusat-pusat mengundi.Bercakap kepada MalaysiaNow, Helmy berkata mengadakan PRN mungkin hanya menyumbang kepada peningkatan jangkitan kes.Beliau mencadangkan supaya pengundian dibahagikan dan dijalankan selama beberapa hari.“Ia mungkin makan waktu lebih lama daripada biasa,” katanya.“Namun dengan cara ini pergerakan orang ramai dapat diatur. Selain itu, mungkin juga jumlah sukarelawan dan pekerja SPR boleh dikurangkan.“SPR, juga mungkin boleh benarkan warga emas mengundi pada hari pertama diikuti golongan muda pada hari kedua. Pada hari ketiga, mereka yang kurang upaya atau mempunyai keperluan khas seperti golongan yang berkerusi roda, boleh laksanakan tanggungjawab mengundi mereka.“Data daripada pilihan raya sebelum ini dapat digunakan untuk menentukan jumlah hari mengundi.”Helmy turut mencadangkan agar pengundian dilakukan di kawasan bandar terlebih dahulu dan kemudian diikuti lokasi luar bandar.Helmy berkata semua ini bergantung kepada SPR dan setakat mana badan itu boleh berinovatif.Sebagai contoh, katanya, pengundian dalam talian boleh diadakan di kawasan bandar dengan akses internet yang stabil.“Itu akan menjadi pendekatan baru dan bermanfaat bagi rakyat Sarawak yang tinggal di Malaysia Barat atau di tempat lain di dunia. Mereka tidak perlu pulang untuk mengundi,” katany dan menambah pengundian melalui pos juga boleh dijadikan pilihan.Bagaimanapun jika pengundian sememangnya perlu dilaksanakan secara fizikal, strategi harus dirancang untuk mencegah kehadiran ramai orang sehingga menjadi tidak terkawal.Peraturan kempen pilihan rayaBegitu juga, kata Helmy, peraturan yang ketat harus dikenakan terhadap parti politik sepanjang tempoh berkempen.Beliau berkata kesihatan awam akan berisiko sekiranya individu diizinkan melakukan perjalanan ke dalam negeri ini untuk berkempen.“Adakah kita akan benarkan ahli politik dari Malaysia Barat datang ke negeri ini? Pengurusan sempadan masih penting, walaupun majoriti penduduk kita divaksinasi.”Katanya, jika seseorang mahu memasuki negeri ini untuk tujuan kempen, mereka harus dikuarantin selama dua minggu sebelum dibenarkan masuk.“Sekiranya kita fikirkan kakitangan kesihatan yang sudah tanggung banyak beban di hospital, hal ini tidaklah begitu sukar,” katanya.“Tahun lalu, perkara ini adalah antara isu yang beri kesan kepada Sabah.”Sebelum PRN Sabah yang diadakan pada 26 September tahun lalu, kes-kes harian hanya merekodkan dua hingga tiga digit.Jangkitan kes mula melonjak setelah PRN Sabah yang akhirnya mencapai angka empat digit.Pilihan raya dianggarkan menyumbang 70% kes di negeri itu dan sekurang-kurangnya 64% di seluruh negara.Ketika ditanya mengenai perkembangan penetapan prosedur pilihan raya, Ikmalrudin mengatakan SPR sedang berusaha untuk menyiapkan prodesur operasi standard (SOP).“Demi demokrasi, kami akan laksanakan tugas untuk adakan pilihan raya,” katanya.“Kami bekerjasama dengan kementerian kesihatan, Majlis Keselamatan Negara, jawatankuasa pengurusan bencana negeri Sarawak dan agensi-agensi lain yang berkaitan untuk memastikan langkah berjaga-jaga dan pencegahan penularan Covid-19 berjalan lancar.”“Semua SOP akan diumumkan selepas diwartakan.”Ikmalrudin berkata pematuhan SOP akan menjadi bahagian terpenting sepanjang proses pilihan raya.“Sangat penting semua parti politik kekal berjaga-jaga dan patuh SOP bagi mencegah penularan Covid-19.”


PN mungkin bertanding semua kerusi dalam PRN Melaka

Pengerusi Perikatan Nasional (PN) Muhyiddin Yassin hari ini berkata kemungkinan besar gabungan yang dipimpin beliau itu akan bertanding di kesemua 28 kerusi dalam Pilihan Raya Negeri (PRN) Melaka yang bakal diadakan.Bercakap dalam sidang media di Bukit Gambir, beliau berkata PN memiliki ramai pemimpin yang layak untuk menjadi Ahli Dewan Undangan Negeri (Adun).“Ia bukan masalah, kita banyak tokoh,” katanya ketika ditanya mengenai calon.Semalam Muhyiddin berkata PN sedia untuk bertanding tiga penjuru dalam PRN Melaka yang akan diadakan pada 20 November depan, sambil berkata gabungan itu telah memulakan persediaan untuk menghadapinya. Beliau berkata PAS dan Gerakan juga turut bersetuju untuk menghadapi pertembungan tiga penjuru jika perlu. Pengumuman Muhyiddin ini susulan daripada pendirian yang tidak jelas daripada Barisan Nasional (BN) khususnya Umno berhubung strategi berdepan PRN Melaka.Perhimpunan Agung Umno awal tahun ini sebulat suara untuk memutuskan hubungan dengan Bersatu.Presiden Umno Ahmad Zahid Hamidi juga turut berkata keputusan untuk tidak bekerjasama dengan Bersatu telah dipersetujui ketika perhimpunan tersebut sewaktu merujuk keputusan Umno untuk bergerak solo. “Untuk Bersatu kita telah buat keputusan. Kita tidak akan pernah bekerjasama dengan mereka.. noktah. Tak lambat dah.. dulu dah..masa Perhimpunan Agung Umno kita dah buat keputusan kita.“Itulah keputusan kita dan kita muktamadkan tidak akan bekerjasama dengan Bersatu,” katanya. Bercakap hari ini, Muhyiddin berkata beliau sudah menjangkakan respons sedemikian dari Zahid. “Saya dah baca banyak kenyataan dan keputusan Umno sebelum ini, dan keputusan-keputusan mereka sejak perhimpunan agung lagi. Tapi sebagai tindakan berhemah, di peringkat awal kita nak lihat dulu.“Tapi kalau dah begitu keputusan mereka, katanya tak mahu kerjasama, dan itu adalah fakta. Seperti yang saya cakap semalam, kita bersedia untuk menghadapi pilihan raya dalam apa saja bentuk, sama ada tiga penjuru atau empat penjuru atau dua penjuru. Itu tak jadi masalah bagi kita.”


1,810 kes baru Covid-19, 829 di Selangor

Sebanyak 1,810 kes baru Covid-19 dikesan hari ini termasuk 11 jangkitan import, menjadikan angka keseluruhan penularan dalam negara berjumlah 80,309 kata Ketua Pengarah Kesihatan Dr Noor Hisham Abdullah.Katanya, sebanyak 937 pesakit pulih dan dibenarkan pulang, menjadikan jumlah keseluruhan angka sembuh 67,173 kes atau 83.6%.“Selangor melaporkan jumlah kes harian tertinggi iaitu sebanyak 829 kes atau 45.8%. Sebanyak 685 kes (82.6%) dilaporkan daripada kluster-kluster dan saringan kontak rapat.“Sabah merekodkan 532 kes (29.4%) dan Kuala Lumpur sebanyak 132 (7.3%),” katanya dalam satu kenyataan.Noor Hisham berkata, kes aktif kini berjumlah 12,734 dengan 123 pesakit di tempatkan di Unit Rawatan Rapi termasuk 63 memerlukan bantuan alat pernafasan.“Dukacita dimaklumkan terdapat enam lagi kematian dilaporkan menjadikan jumlah mangsa yang maut meningkat kepada 402 orang,” katanya.Terdapat enam lagi kluster baru dikesan membabitkan Kluster Sungai Putus di daerah Klang, Selangor; Kluster Erima (Gombak, Selangor) dan Kluster Tapak Bina Jalan Berangan (Lembah Pantai, Titiwangsa, dan Kepong, Kuala Lumpur).Satu kluster turut dikesan di daerah Kulai dan Johor Bahru, Johor iaitu Kluster Langkasuka.Baki dua lagi kluster adalah Kluster Jalan College di daerah Seremban, Negeri Sembilan dan Kluster Sungai Keluang melibatkan daerah Timur Laut, Barat Daya, Seberang Perai Utara dan Selatan di Pulau Pinang.


Singapura naikkan duti setem hartanah untuk tenangkan pasaran

Singapura menaikkan cukai ke atas pembelian hartanah persendirian dalam satu langkah mengejut pada lewat malam semalam. Ini termasuk menggandakan duti setem untuk warga asing kepada 60%.
Pihak berkuasa di Singapura sentiasa memantau harga hartanah bagi memastikan perumahan kekal mampu milik untuk penduduk tempatan dan selari dengan asas ekonomi.
Hartanah adalah pelaburan selamat untuk warga asing yang kaya di republik itu.
Duti setem pembeli tambahan (ABSD) untuk warga Singapura dan pemastautin tetap juga akan berdepan kenaikan tetapi lebih kecil, dan hanya pada hartanah kedua dan seterusnya, menurut kenyataan bersama Kementerian Kewangan, Kementerian Pembangunan Negara dan Bank Pusat.
ABSD bagi pembelian rumah kedua dan seterusnya bagi warga Singapura masing-masing akan meningkat kepada 20% berbanding 17%, dan 30% daripada 25%.
Sementara itu, bagi pemastautin tetap akan meningkat sebanyak 5 mata peratusan kepada 30% dan 35% untuk pembelian hartanah kedua dan seterusnya.
Kadar yang disemak itu akan diguna pakai mulai hari ini.
Kerajaan republik itu dalam siaran berita berkata harga hartanah menunjukkan "pembaharuan tanda-tanda pecutan di tengah-tengah permintaan berdaya tahan."
"Jika dibiarkan, harga boleh mendahului asas ekonomi, dengan risiko kenaikan harga yang berterusan berbanding pendapatan," kata pihak berkuasa.
Kerajaan memperkenalkan dua pusingan langkah bertenang sejak dua tahun lalu.
Kali terakhir Singapura menaikkan duti setem ialah pada Disember 2021, apabila kerajaan republik itu berkata pasaran hartanah adalah "menang" meskipun kesan ekonomi akibat Covid-19.
Kerajaan berkata berdasarkan data tahun lepas, ia menjangkakan perubahan duti setem akan menjejaskan kira-kira 10% daripada urus niaga hartanah kediaman.
Harga rumah persendirian Singapura meningkat sebanyak 3.2% pada suku pertama tahun ini, melonjak berbanding kenaikan 0.4% pada suku sebelumnya, menurut anggaran Pihak Berkuasa Pembangunan Semula Bandar awal bulan ini.
Harga hartanah dan sewa di Singapura meningkat dengan mendadak sejak beberapa tahun kebelakangan ini disebabkan kelewatan pembinaan berikutan Covid-19.


Bekas peguam kanan Sarawak bakal ketuai pasukan khas siasat dakwaan Tommy Thomas

Kabinet melantik bekas peguam besar Sarawak Fong Joo Chung sebagai ketua pasukan khas yang akan dibentuk bagi menyiasat beberapa dakwaan yang dibuat oleh bekas peguam negara Tommy Thomas dalam memoirnya bertajuk “My Story: Justice in the Wilderness”.Menteri Undang-undang Wan Junaidi Tuanku Jaafar berkata Kabinet bersetuju untuk menubuhkan pasukan petugas itu bagi membuat kajian awal berhubung dakwaan termasuk beberapa dakwaan berhubung isu pelantikan hakim dan campur tangan badan eksekutif dalam sistem kehakiman.“Pasukan petugas khas ini ditubuhkan bagi membuat kajian awal berhubung dakwaan-dakwaan yang ditulis dalam buku “My Story: Justice in the Wilderness”.“Dalam masa yang sama, pihak polis juga telah membuka kertas siasatan bagi menyiasat dakwaan-dakwaan tersebut,” katanya dalam sebuah kenyataan hari ini.Ia juga akan akan dianggotai lima anggota utama terdiri daripada bekas pegawai kanan undang-undang dan jabatan kerajaan termasuk Hashim Paijan (bekas setiausaha kerajaan Sabah), Junaidah Kamaruddin (bekas ketua pengarah Bahagian Hal Ehwal Undang-Undang), Jagjit Singh (bekas Hakim dan peguam kanan persekutuan), Shaharudin Ali ( peguam) dan Balaguru Karupiah (peguam).Pasukan itu juga akan turut dianggotai wakil beberapa agensi termasuk Pusat Governans, Integriti dan Anti Rasuah (GIACC), Suruhanjaya Pencegahan Rasuah Malaysia (SPRM), polis dan dan Pejabat Ketua Pegawai Keselamatan Kerajaan (CGSO).“Bahagian Hal Ehwal Undang-Undang (BHEUU), Jabatan Perdana Menteri dan Jabatan Peguam Negara (AGC) akan bertindak sebagai urus setia bagi Jawatankuasa tersebut,” katanya.Pasukan khas itu diumumkan pada Oktober lalu oleh Perdana Menteri Ismail Sabri Yaakob di mana beliau berkata ia akan menyiasat dakwaan Thomas berhubung salah guna kuasa dalam lantikan hakim, campur tangan melampau badan eksekutif dalam badan kehakiman, pendakwaan terpilih dan pelanggaran sumpah rahsia.Menurut Junaidi, pasukan khas itu akan mengemukakan dapatan dan syor-syor kepada Kabinet dalam tempoh enam bulan dari tarikh lantikan sebagaimana keputusan Kabinet pada 29 Oktober 2021.“Memorandum jemaah menteri berhubung penubuhan pasukan petugas khas ini termasuk terma rujukan, keanggotaan dan implikasi kewangan akan dibentangkan untuk pertimbangan dan kelulusan jemaah menteri dalam masa terdekat.”


Kes baru Covid-19 menurun bawah 14,000

Malaysia merekodkan kes baru sebanyak 13,754 menjadikan kes keseluruhan Covid-19 meningkat sebanyak 2,156,678 kes.Selangor mencatat kes harian tertinggi sebanyak 1,985 hari ini disusuli Johor yang mencatat 1,913 kes jangkitan.Sabah mencatatkan kes harian sebanyak 1,629, Kedah (783), Kelantan (1,264), Perak (844), Pulau Pinang (1,052), Kuala Lumpur (383), Pahang (869), Melaka (292), Negeri Sembilan (175), Terengganu (664) dan Sarawak (1,766).Putrajaya (14), dan Perlis (113) sahaja negeri yang mencatat kes dua digit hari ini.Sementara Labuan (8) mencatatkan kes harian satu digit hari ini.


Jakim tidak boleh keluar kenyataan berhubung keputusan MKI, kata Sultan Selangor

Sultan Selangor Sultan Sharafuddin Idris Shah bertitah bahawa Jabatan Kemajuan Islam Malaysia (Jakim) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).Baginda yang juga pengerusi MKI dalam kenyataan hari ini bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa pengerusi Jawatankuasa Muzakarah, MKI dan Majlis Raja-Raja.Sultan Sharafuddin bertitah Jakim hanya bertindak sebagai urus setia kepada Jawatankuasa Muzakarah dan MKI. “Sehubungan itu, menteri di Jabatan Perdana Menteri (hal ehwal agama) dan timbalannya tidak boleh mengeluarkan apa-apa kenyataan yang diputuskan oleh Jawatankuasa Muzakarah. “Untuk makluman, menteri di Jabatan Perdana Menteri (hal ehwal agama) dan timbalannya bukan ahli MKI mahupun ahli Jawatankuasa Muzakarah. Justeru mereka tidak boleh mencampuri apa-apa keputusan Jawatankuasa Muzakarah dan MKI,” titah baginda.Sultan Selangor bertitah, hanya Pengerusi Jawatankuasa Muzakarah yang boleh menyembah maklum kepada Majlis Raja-Raja untuk diperkenankan.“Setelah mendapat perkenan daripada Majlis Raja-Raja, pelaksanaan keputusan muzakarah diserahkan kepada pertimbangan dan keputusan pihak berkuasa Agama Islam setiap negeri,” titah baginda.Berhubung isu Tarekat Naqsyabandiah al-Aliyyah Syeikh Nazim al-Haqgani, Sultan Sharafuddin bertitah keputusan muzakarah telah mendapat perkenan sembah maklum Majlis Raja-Raja pada 4 Januari 2021. “Butiran penuh kepada keputusan muzakarah ini boleh dirujuk menerusi kenyataan yang dikeluarkan oleh pengerusi Jawatankuasa Muzakarah pada semalam (8 April).”


Imigresen dikecam sebar poster munafik, xenofobia terhadap pelarian Rohingya

Kumpulan hak asasi Amnesty International Malaysia hari ini mengecam Jabatan Imigresen berhubung sebuah poster memberi amaran kepada pelarian Rohingya yang datang ke Malaysia, mengatakan ia bertentangan dengan kenyataan kerajaan baru-baru ini berhubung sokongan terhadap warga Palestin.Dalam sebuah kenyataan, ia berkata “komunikasi strategik” dan polisi yang ditunjukkan daripada poster tersebut hanya akan “mencetuskan suasana kebencian, keganasan dan xenofobia”.“Ia boleh menjejaskan nyawa, ia juga menghukum orang yang sedang berusaha untuk meneruskan kehidupan, ia juga menghalalkan diskriminasi,” tambahnya.Poster yang dimuat naik akaun Twitter Jabatan Imigresen memaparkan beberapa orang lelaki beruniform memegang senjata dengan beberapa pesawat tentera berterbangan di latar poster tersebut selain beberapa buah bot dipenuhi pendatang asing.Kemaskini: Poster itu sudah dikeluarkan daripada laman Twitter Jabatan Imigresen.Kapsyen poster itu berbunyi: “Migran etnik Rohingya, kedatangan anda tidak diundang”.Amnesty menyifatkan poster tersebut sebagai “memualkan” kerana ia seakan memberitahu komuniti yang melalui kekejaman pembersihan etnik dan berdepan “keganasan yang tak dapat dibayangkan sejak beberapa generasi” bahawa “mereka bukan sahaja tidak diingini di negara kita, bahkan kita akan gunakan kekerasan terhadap mereka”.“Perkara ini adalah sangat aneh apabila ia datang daripada pemimpin-pemimpin yang berkokok kepada masyarakat antarabangsa tentang keprihatinan mereka mengenai rakyat Palestin pada satu minggu, kemudian tak lama kemudian mengancam secara ganas terhadap orang lain yang sedang trauma dan kehilangan tempat tinggal.“Bagaimana kerajaan Malaysia boleh membenarkan kemunafikan sedemikian rupa?”Amnesty turut menambah pelarian dan pendatang asing berhak untuk dilayan dengan peri kemanusiaan, sambil menambah “orang akan datang ke negara kita kerana mereka ingin terus hidup”.“Kita boleh pilih untuk habiskan duit dan sumber untuk tindakan keras dan kebencian, atau kita boleh respons hal ini dengan layanan baik dan berikan perlindungan.“Kerajaan Malaysia mesti jelaskan mengapa hal ini boleh terjadi, terutama ketika dunia berdepan pandemik, mereka pilih untuk serang orang yang memerlukan bantuan,” katanya.


Sorry.